«Кеча, бугун, эртага». Камолиддин МУРЗОЕВ: «Муомалани пулдан устун қўяман» II қисм (видео) / CHAMPIONAT.asia\n«Кеча, бугун, эртага». Камолиддин МУРЗОЕВ: «Муомалани пулдан устун қўяман» II қисм (видео)\nКамолиддин Мурзоев билан бўлиб ўтган интервьюнинг биринчи қисмини мутола қилган ўқувчиларимизни иккинчи қисмга таклиф этамиз.\nСОҒИНЧ, ДАВЛАТОВ, “БУНЁДКОР”...\n– Шундай асабий пайтларда ёшлигингиз ўтган «Металлург»даги ҳаётингизни соғинасизми?\n– Нафақат бундай паллада, ҳар доим соғинаман. Баъзан ёш бола бўлиб фақат футбол ўйнашни соғинасиз.\n– «Металлург» мавзусини эсласак, 17 ёш учун яхши натижага эришгансиз…\n– Бекободда Шавкат Саидов деган устозим жуда кўп маслаҳатларни берганлар. Атрофимда яхши одамлар кўп бўлган. Баъзи мураббийлар мени ўйнатмасди, аммо бир гап билан катта маслаҳат бериб кетишарди. «Металлург»да Капров, Валицкий, Рустам ака Мирсодиқов, Сакаев, Ҳикмат ака Эргашевнинг маслаҳатларидан кам бўлмадим.\n– «Пахтакор» ва «Машъал». Якуний танлов «Машъал» бўлган…\n– Шавкат ака Саидовнинг маслаҳатлари билан Баҳром Давлатовнинг таклифини қабул қилганман. Ҳали мавсум якунига етмасдан аввал муборакликлар менга қизиқиш билдиришганди. Таклиф биринчи бўлиб «Машъал»дан келган эди.\n– Ҳар қандай бинони қуриш учун катта вақт талаб қилинади. Лекин уни бузишдан осони йўқ. Давлатов кўп йиллар давомида «Машъал»да катта база ярата олди, аммо у кетгач… «Машъал» ҳозир қуйи лигада. Умуман, Баҳром Давлатовни ўзбек футболида тутган ўрни. Давлатов футболчиларни кўра билади. Бу эса мутахассисдан катта билим талаб қилади. Қолаверса, аввалги «Машъал» ҳозирги «Бунёдкор»ни чемпионликларида катта ҳисса қўшиб келяпти.\n– «Машъал» кўп футболчиларга трамплин бўлди-ю, ўзи катта мақсадларга эриша олмади. Ўз тарбияланувчиларини сақлаб қола олмади. Лекин «Машъал»нинг ўз базаси бор ва у синмайди. Баҳром Давлатов у ерда ҳақиқатдан ҳам катта мактабга асос солди. Вақт ўтгани сайин «Машъал» тарбияланувчилари кўплаб клубларимизда ўйнайверишади. Бундай жамоа йўқ бўлиб кетмайди.\n– Баҳром Давлатов каби мутахассиснинг ўзбек футболидан четга чиқиб қолишини мен минус деб ҳисоблайман. Агар бизнинг футболимизда мутахассислар кўпчиликни ташкил қилсаки, унинг йўқлиги билинмаса…\n– Кўп бўлган тақдирда ҳам у мутахассис! Одамнинг ичидаги билими учун ҳам хурмат қилиш керак. Балки биз билим борасида катталардан устундирмиз, аммо кўриш борасида улардан ортдамиз. Айтишади-ку, битта бўлса ҳам кўп кўйлак йиртган деб. Баҳром Бойжонович ҳам кўп нарса қила олди. Ҳар ким ҳам ундай ёшларга катта эътибор бера олмайди. У мутахассис ва ўз соҳасида ишлаши керак.\n– Бўлиб ҳам,Муборакда мактаб яратиш, чўлнинг марказида. Шаҳар марказида бу иш осон кечади, аммо ҳамма ҳам чўлга боравермайди, тўғрими?\n– Камдан-кам футболчи узоқ масофада тўп тепишни истайди. «Машъал»да тўп тепадиган футболчи асосий вақтини йўлда ўтказиб қўяди.\n– Сизнинг фаолиятингизга энг катта таъсир ўтказган мураббий ким?\n– Деярли ҳамма. Ҳар бир даврим учун яхши мураббийларга учрадим. Ёшлигимда ҳам, олий лига клубларида ҳам. Ҳар бир пайтда менга устозлик қилган мураббийлар катта ёрдам беришди ва бунинг учун уларга миннатдорчилигимни билдираман.\n– Ҳозир ҳам фаолиятингизни «Бунёдкор»да давом эттиришингиз мумкинмиди?\n– Мумкин эди. Лекин ўзим Миржалол ака Қосимовдан рухсат беришларини сўрадим. Яратилган шароит борасида ҳеч қандай муаммо йўқ эди. Аммо гол ура олмаётганим учун қийналдим. Бу борада мураббийимиздан маслаҳат ҳам олдим. Клубни алмаштиришим пул учун эмас, инсон сифатида ўсишимга керак эканлигимни тушунган эдим.\n– Ижара асосида ярим йил «Бунёдкор»да ўйнадингиз, қайтиш ҳато бўлмаганмиди?\n– Нима деб айтсам экан, футболчи доим яхши нарсага интилади. «Насаф»да ҳам қолишим мумкин эди, аммо келишув даврида шартнома туза олмадик. Менга айтилган гаплар қоғозда акс этмади. Қайтишим эса хато бўлмади, аксинча, бу ерда яхши даврларни ўтказдим. ОЧЛда ўйнадим, умуман яхши бўлди.\nСАВИЯ, ОАВ, МУХЛИС...\n– Афсуски, сўнгги йилларда олий лиганинг савияси кўплаб омилларга кўра орқага қараб кетаяпти. Мухлис учун олий лигани қизиғи қолмаяпти…\n– Мухлислар ТВ орқали кўришаётган Испания ва Англия чемпиоатини олий лига билан солиштиришни бошлашди. Биз ҳам майдонга чиқиб келганимизда мухлис бўлмаса кайфиятимиз бузилади. Структура борасида Қозоғистондан жуда катта устунликка эгамиз. Клубларга берилаётган эътибор туфайли деярли барча клубларимизни ўз стадиони ва базалари мавжуд. Лекин баъзи жабҳаларда ортда қолаяпмиз.\n– Менимча, олий лига жамоаларида янги тизимни қабул қила олмаётган ва қабул қилишни истамаётган раҳбарларнинг кўплиги. Қон алмаштириш даври келгандек... Ўз пайтида Бабаян ва Давлатов футболимизга келишганида анча ёш бўлишган. Юқорида таъкидлаганингиздек, бизда структура, база ва энг муҳими истеъдодлар бор. Клубларни ёшларга топшириш вақти келгандек…\n– Футболга янгилик киритиш шарт эмас. Рекламага эътибор берилмайди. Ёки олайлик, бир турда олий лиганинг нечта ўйини ТВ орқали намойиш қилиняпти? Африкада Бекхэмни қаердан танишяпти, ҳаммаси тарғибот орқали-ку! Бир йилда «Пахтакор» ё «Бунёдкор» билан бўлиб ўтадиган ўйинларда мухлис футболчисини кўриши мумкин ёки МТЖ таркибида. Бекободлик мухлис ўз жамоасидан бошқа клубнинг футболчисини танийдими?\n– FIFA.uz қизиқиш ортирдими?\n– Албатта. Аввалига танимаган ўйинчингиз Сизга катта очколарни келтирди, кейин у билан иштирокчи танишишни бошлади. Мен ўзим ёшлигимда «Ўзбекистон футболи» деган газетада жамоаларнинг рўйхати билан танишар эдим. Ҳозир ТВ ривожланган даврда Наманганда туриб, «Шўртан» футболчисини танимаймиз. Баъзан ёнингизда бир футболчи туради, аммо Сиз уни танимайсиз.\n– Лекин кўп футболчилар тадбирларимизда иштирок этишдан бош тортишади…\n– ОАВ ва футболчи биргаликда футболни ривожлантириши керак. Баъзи футболчиларимиз тадбирларда иштирок этишдан уялишади. Аксар вазиятларда эса ОАВнинг баъзи вакилларини футболчиларга бўлган муносабати яхши эмас. Менимча, бирлашадиган пайт келди.\n– Тўғри, катта хато нимада бўляпти-ки, мухлис фикри журналист фикри сифатида чиқиб кетяпти.\n– Жаҳл устида айтилган гап бошқа, ақл билан айтилгани бошқа. Ўзбек футболи ичида ёмон инсон йўқ. Тўғри, гуруч курмаксиз бўлмайди. Лекин мен билганларимнинг ҳаммаси тарбияли. Бизнинг ўзбекистонликлар ватаним дейди, ота-онам дейди. Четга чиқиб кўринг, ўзим бўлсам дейди. ОАВнинг тарғиботи орқали стадионлар мухлисларга тўлади. Мухлисларнинг камайиб кетишига яна бир сабаб, жамоаларда маҳаллий футболчиларнинг камайиб кетаётганида. Майли ютқазса ҳам ўша бола ўйнасин, фақат мухлислар буни тўғри тушунишсин. Шунда стадионга мухлиснинг келиши кўпаяди, натижа ҳам ортади.\n– Яқинда бир журналист «championat.asia» сайтига ўз фикрини билдирар экан, бизни пахта қўювчи деб атади. Эмишки танқид йўқ. Лекин ёмон, ёмон деяверсангиз яхши ҳам ёмон бўлиб кетади. Меъёрни ушлаган ҳолда мақтаб ҳам туриш керак. Бу менинг стратегиям!\n– Мутахассис даражасида танқид қилсангиз бу бошқа. Танқид футболчи фойдасига ўйнаши мумкин, танқидга олинган футболчи танилади. Лекин ҳамма ҳам танқид қилишдан олдин футболчини яхши ўрганяптими? Танқид орқали ўз номини чиқариб олиш мақсад бўлиб қолаётгандек. Яқинда мени жиддий танқид остига олишди. Майли, кел, мен билан суҳбатлаш. Ўйинни кўриб, жахл қилиб мақолани жаҳл устида ёзиб ташлаш керак эмас-ку! Бу нарса футболчига жуда оғир ботади. Уни яқинларимиз ўқишади, оила аъзоларимиз фикр билдиришади. Футболчининг характерини билмайсан, у билан суҳбатлашмагансан. Бу уни қоралаб ташлаш керак дегани эмас-ку. Баъзи футболчилар интервью беришга қўрқиб қолишган. Сайтлардаги фикрлар жуда оммалашиб кетди. Лекин ўша фикрни ким билдираётганини билмаймиз-ку, балки у саккиз ёшли болачадир. Ҳозир сайтингизга Криштану Роналду ҳақида битта хабар ёзинг, қанчадан-қанча фикр билдирилади. Токи, ўзбек футболига оид жиддий қоралаб ёзилган мақола бўлмасин, бошқа хабарларга солиштирсангиз фикрлар сони жуда кам. Лекин бу ўйинчиларга жиддий таъсир қилади. Ҳозир футболчи, «мен кимман?» деган саволга жавоб топиш учун ўзи ҳақида чиққан хабар тагидаги фикрларни ўқияпти. Футболчи бўлиш осон эмас, биз соғлигимиздан воз кечамиз, оила аъзоларимиздан айро юрамиз. Олаётган жароҳатларимизда катта оғриқни ҳис қиламиз.\n– Бу борада Қозоғистон чемпионатини солиштирганда-чи?\n– Менга ёққан жиҳати шунда бўлдики, премьер лига ўйинларининг деярли ҳаммаси интернет орқали тўғридан-тўғри кўрсатилар экан. Бу менга жуда маъқул келди. Барча ўйинларни тўғридан тўғри кўриш имкониятига эгасиз.\n– Бизни яна бир оқсаётган томонимиз шунда-ки, футболчиларни рағбатлантира олмаяпмиз. Рамзий терма жамоага тушиш ёки ойнинг «Энг яхши футболчиси» бўлиш…\n– Бу катта стимул. Катта эътибор. Совға қимматбаҳо бўлиши шарт эмас. Лекин буни ҳам ҳақиқатпарварлик билан амалга ошириш лозим. Бунинг учун вилоятдаги мухбирлардан адолат талаб қилинади. Рамзий терма жамоадан ўрин олиш маъсулиятни оширади.\nЁдингизда бўлса, Даврон Файзиев муаллифлигидаги «Турдан тургача» кўрсатувида рамзий терма жамоа эълон қилинаётган эди. Буни яқинларимиз кўришади. Ўз навбатида селекция учун мураббийнинг кўзи бўласизлар.\n– Куни кеча Россиянинг бир қатор сайтлари Денисовни рамзий терма жамоа рўйхатига қўшдилар. Бу ҳақдаги ахборотларни таржима қилиб сайт ва газеталарда босдик. Ваҳолангки, ўзимизнинг қора кўзларни ҳам шундай тарғиб қилиш борасида оқсаяпмиз.\n– Аслини олганда бу оддий иш. Лекин ҳаққонийликни талаб қилади.\nМасалан олайлик, йил тугади. Ҳозир медалларни қўлга киритган жамоалар мавсум якунига бағишлаб дастурхон тузайди. Ҳамма жамоа шундай қилсин, майли еб ичиш учун нарса қўймасин. Фақат эътиборни ошириш керак. Икки оғиз ширин гап. «Битта гап билан борсан, битта гап билан йўқсан», бежизга бу гапни айтишмаган. Мана ўзиз бир ўйланг, «Реал»ни бошлиғи жамоа мағлубиятга учраса ечиниш хонасига кириб сўкадими? Бизда, ҳар бир мағлубиятдан кейин кутамиз. Ютинг-чи, ўша раҳбар кирадими. Қани энди кирса (кулади).\n– «Иртиш» ўйинларига мухлисларнинг стадионга ташрифи қандай?\n– Футбол маҳаллий ишқибозлар учун халқ сайили экан. Стадион атрофида ишқибозлар оилавий дам олиб, еб-ичиб ўтиришади. Икки йил аввал кабоб сотишни маън қилиб қўйишибди. Бундан кўпчилик норози. «Кабобсиз ҳам футбол бўладими» деганларни кўп учратяпман.\n– Бугунги кунда қозоғистонлик ишқибозлар EЧЛ ва Eвропа Лигаси саралаш ўйинлари билан яшашяпти. Биз ҳам ОЧЛни катта байрам сифатида кутардик. Мухлислар, фотомухбирлар ва журналистлар кўпайиб кетишарди. Стадиондаги камералар сони ортарди, ўзингизни ростакам фуболчидек хис қиласиз-да. Ўзбекистон чемпионатига чиқсангиз, худдики ўртоқлик учрашуви. Қолаверса, мухлисларни стадионга қайтариш борасида ишларни амалга оширишимиз керак.\nКамолиддин Мурзоевнинг юлдузли таркиби: П.Бугало, В.Денисов, Х.Каримов, А.Шораҳмедов, О.Аҳмедов, Л.Тўраев, И.Қурбонов, А.Алиев ("Динамо" Киев), В.Карпенко, А.Солиев ва К.Мурзоев.\nМенимча, бу интервью аввалгилардан анча фарқли бўлди. Камол билан суҳбатлашар эканмиз, вақт ўтганини билмай қолдик. Аслида Мурзоев офисимизга ташриф буюраркан, 20 дақиқа ичида саволларимизга жавоб бериб ортга қайтишни режалаштираётган эди. Аммо суҳбатга ўзи шу қадар берилиб кетди-ки, қандай қилиб икки соат вақт давомида ўтирганини билмай қолди.\n«Кеча, бугун, эртага» лойиҳасининг кейинг меҳмони, Илҳомжон Суюнов бўлади.\nФото: Дониёр Шарипов


ҚОВУН СИМФОНИЯСИ - 21 Июля 2014 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2014 » Июль » 21 » ҚОВУН СИМФОНИЯСИ\nРаҳматли бобом Водидхон хотирасига\nБобомнинг ғалати одатлари бўлган экан-да. Мен буни идрок этишим учун ўн йиллар керак бўлди.\nХуллас, бобом мени яхши кўрармиди, йўқ, буни ҳозир ҳам билмайман. Негадир шу худбинлигим қолмади, қолмади ҳеч. Қатор набиралари бўлади-ю менга алоҳида меҳр қўярмиди? Мен асилу бошқалар бегонами? Нима қилай, бобомнинг ўзи шунга шаъма қилган эди-да.\nЯъни биз, бир гала чурвақа набиралар ҳовлида ўйнаб юрган эдик. Мен олти ёшга тўлган бўлсам ҳам эгнимга кўйлак кийишни ёқтирмасдим. Исиб кетаверганманми билмайман, балки онам ялонғоч юришимни хоҳлагандир. Табиийки, кўйлакни хоҳламаган бола бошқа кийимларни ҳам кийишни хушламайди. Эй, яшириб нима қилдим, мактабга боргунимча онадан туғилгандек юрганман. О, бунинг гашти…\nҲа, ўша, биз ҳовлида тупроққа қоришиб ўйнаётганимизда бобом кириб келдилар. У кишининг кўчадан кириб келиши ҳар доим байрам бўларди. Сира хонадонга қуруқ қўл билан келмаган бўлсалар керак. Бу сафар ҳам яктакларининг орқасига бир қулоч келадиган қовунни солиб олгандилар. Бунақа одат боболарда бор эди, дадаларда йўқ. Чунки улар яктак киймай қўйишган.\nБобомни ўн чоғли набира ўраб олдик. Мен афсуски, қовунни кўтара олмадим. Каттароқ набиралардан бу юмуш ортмади ҳам. Янгалару амакилар, бувим, набиралар катта дастурхон атрофида жам бўлдик. Бобом тўрда, мен қаршисида. Бояги гап – онадан туғилгандек.\nҲамма жим. Кўзлар қовунда. Пашша учмайди. Уларнинг ҳам эътибори биз қараётган ёқда бўлса керак. «Ўзиям жуда шириндир, нақ бўйимдек келади-я» ичимда ўйладим.\n– Тез бўлинг бобо! – биринчи бўлиб амакиваччам Асадбек сукутни бузди.\n– Биринчи тилимини менга берасиз, – акам Раҳмат ютиниб қўйди.\nБу гап тутаб турган хазонга ёғ сепгандек бўлди.\n– Менга, менга!\n– Йўқ, менга биринчи…\nБобом ҳеч кимни эшитмагандек бизга бир-бир қараб чиқарди: Асадбек, Раҳмат ака, Маҳмуд акам, Вали, Мен, Собир…\nКатталарнинг ҳам тоқати тоқ бўлди. Жазирама иссиқда қовунга тикилиб ўтиришдан ёмони борми? Ишонмасангиз, синаб кўринг.\nҚовуннинг боши олиниб, тўртга бўлинди. Ўша пайт атрофга бир ҳид таралди, бир ҳид. Буни сиз билмайсиз, мен ҳам. Бу ҳидни фақат олти яшар болагина билиши мумкин…\nБобом биринчи тилимни қўлга олдилар. Нақ бир қулоч. Кимга бераркин? Бу тилимга биринчи бўлиб эга чиқиш бахти қанчалик тотли-а! Яна «менга, менга» бошланди.\nЭ, чўзиб нима қилдим, сизга ёлғон, менга чин, бобом тилимни менга тутқазди! Бу гашт, бу сурур. Балки ҳаётда бир марта бўлар.\nҲамма чурвақалар бирданига «э-э-э» деб юборди. Нима қилай, айб мендамас, айтдим-ку, бобомнинг шунақа ғалати одатлари бор эди деб. Ўша пайт Маҳмуд акам биқинимдан чимдиб олса ҳам йиғламадим.\nБобом менга, мен тилимга ҳайрат билан боқардик. Бошқалар эса бизга ҳасад ва ғазаб билан. Онам бундан мустасно, чунки, бобомдан мамнун эканликларини алас пайқагандим… Оналар ўзи шунақа, фарзандига кўрсатилган меҳрни ўзига кўрсатилган меҳрдан устун билади.\nНегадир ёш боланинг қорни бироз чиқиб туради. Ҳалигача тушунмайман, нега? Терисининг бўшлигиданми, нафсининг, дўхтирлардан сўраманганман. Мен ҳам шундай эдим. Қорним бироз чиққан, доим сув ва тупроқ аралашмасидан пайдо бўлган доғлар бўларди. Лойқасифат. Чанг ўтирган ойнанинг устига сувни томчилатиб кўринг-да, ўшанақа. Онамнинг ибораси билан айтганда, «киррати».\nҚовуннинг тилимига лабимни қўйиб, бошимни уёққа, буёққа ҳаракатлантира бошладим. Ўшанда қовун сувининг оқишини бир кўрсангиз эди. Бир оқади, бир оқади. Маза қиласиз. Қовуннинг шираси томоғим, кўкрагим, ёрилмоқчи бўлган қорнимдан оқиб туша бошлади. Ширага ботдим, шу десангиз.\nЧурвақалар чидаб туролмади. Ҳасади келди. Менга қараб йиғлаганлари ҳам бўлди. Ичида бобомни сўкканлари ҳам чиқар. Амакиларим, янгаларим – ҳамма қовунга интиқ эди. Мен эса "скрипка" чалишдан бўшамасдим. Ахир, скрипка чалаётган одам ҳам бошини у ёқдан бу ёққа олиб боради-ку. Қовун симфонияси! Негадир менга шундай туюлади. Зўр ўхшатиш-а?\nЭнг қизиғи шунда содир бўлди. Бу симфонияни бир мен эмас, бобом ҳам эшитаётган экан. Қовун тилими оша бобомга юзландим. У кишининг табассуми… ўшанда жуда бошқача эди. Буни фақат олти яшар болагина тасаввур эта олиши мумкин.\nБобом иккинчи тилимни кесиб яна менга узатдилар. Энди бунисига онам чидаб туролмади. Қўлимдан тилимни олиб қўймоқчи бўлдилар, қаёқда дейсиз. Олиб бўптилар!\n– Дада, бўлди қилинг, – онам бобомга ялиндилар.\nФойдасиз, бобом онамни эшитаётгани йўқ, кўзлари менда эди. Мен эса яна мусиқамни бошлаб юборгандим. Атрофда хархаша қилаётган набиралар, менга раҳми кела бошлаган онам, ўғил-қизлар бир томонда-ю, бобом иккимиз бир томонда. Биз мусиқа оҳангидан маст эдик.\nШунақа, бобомнинг ғалати одатлари бор эди.\nМуаллиф: Исомиддин ПЎЛАТОВ.\nКатегория: Hikoyalar to'plami | Просмотров: 796 | Добавил: Sherlaruz.CoM | Теги: хикоя, HAYOTIY HIKOYALAR, Hikoya, хикоялар, ХАЙОТИЙ ХИКОЯЛАР, bo'lgan voqealar, хадислар, Hikoyalar, булган вокеалар, xadislar | Рейтинг: 0.0/0


Тожикистон бош прокурори: ИШИД сафида жанг қилаётган тожиклар сони 5 марта камайди\nфото : Раҳмон Юсуф Аҳмадзод\nТожикистон бош прокурори Раҳмон Юсуф Аҳмадзоднинг баёнот беришича, 2015 йил билан таққослаганда, 2016 йилда ИШИД сафида жанг қилаётган тожикистонликлар сони 5 мартага камайган. У Тожикистон парламенти Миллий мажлисида қилган чиқишида шундай ахборот берган. Бу ҳақда Asia Plus медиа гуруҳи хабар қилмоқда.\nБироқ, бош прокурор республика ташқарисида террорчилик ташкилотлари сафида жанг қилаётганларнинг аниқ сонини келтирмаган. Унинг сўзларига кўра, ўтган йилда Тожикистонда экстремизм ва терроризмни тарғиб қилувчи 230 интернет-сайти тўсиб қўйилган.\nРаҳмон Юсуф Аҳмадзоднинг маълум қилишича, 2015 йилда террорчилик ташкилотлари сафига қўшилган тожикистонликларнинг 85 фоизи меҳнат муҳожирлари бўлган.


Finance.uz - Австрия банки вакиллари билан учрашув\nАвстрия банки вакиллари билан учрашув\n«Оrient Finans» хусусий акциядорлик тижорат банкида Австриянинг «Raiffeisen Bank International AG.» вакиллари билан учрашув бўлиб ўтди. Унда томонлар ўртасида самарали олиб борилаётган ўзаро ҳамкорликнинг истиқболлари хусусида сўз борди.\nАйтиш жоиз, «Оrient Finans» ХАТБ ва «Raiffeisen Bank International AG.» ўртасидаги корреспондентлик алоқалари 2012 йилда йўлга қўйилган. Айни пайтда «Оrient Finans» ХАТБ мазкур хорижий муассасада АҚШ доллари, евро ҳамда Англия фунт стерлингида ўз корреспондентлик ҳисоб рақамига эга.\n«Raiffeisen Bank International AG.» «Оrient Finans» ХАТБ учун Германиянинг «Commerzbank», Россиянинг «Сбербанк» ва «Азия-Инвест банк»лари қаторида халқаро тўловлар ва ҳужжатли операциялар бўйича хорижий клиринг банкларидан бири ҳисобланади.\nМаълумот. «Оrient Finans» ХАТБ 2010 йилда ташкил этилган бўлиб, бугунги кунда олтита филиалига эга. У ўтган давр мобайнида ўз фаолиятини мунтазам ривожлантириб бормоқда. Бу халқаро рейтинг компаниялари эътибори марказида бўлишга, хусусан, «Standard&Poor’s» рейтинг агентлигининг «B-/Барқарор» – узоқ муддатли кредит рейтингини олишга (2014 йилда) омил бўлди.\nАвстриялик йирик банклар гуруҳига кирувчи «Raiffeisen Bank International AG.»нинг штаб-квартираси Вена шаҳрида дунёнинг етакчи 200 банклари қаторида жойлашган. 2017 йилда ушбу молия муассасасининг жами активлари 138 млрд. евродан ошди. Банк 2400 та бўлим ва филиалга эга бўлиб, уларда 50 мингдан зиёд ходимлар жамоаси 16,5 млн. мижозга хизмат кўрсатади.


«Манчестер Юнайтед» қайси ўйинчиларни кўз остига олмоқда?\n23:04 / 24.12.2016\nЖаҳон футболидаги ҳар қандай жамоа мураббийи ёки раҳбари ўз клубида Антуан Гризманни кўришни истамаса, у ўз лавозими билан хайрлашаверса бўлади. France Football таснифи бўйича дунёнинг энг кучли ўйинчилари учлигига кирувчи футболчини харид қилиш учун яхшигина пул тўлаш лозимлиги бошқа масала. Ахир йирик миқдордаги маблағни атиги бир неча жамоалар тўлай олади. Шундай жамоалардан бири эса, сўнгги йилларда пулни кўрдим демай совураётган «Манчестер Юнайтед»дир. Ҳозирча, унинг таркибида Златан бор экан, Жозега ортиқча ҳужумчи керак эмас. Шунга кўра, Гризманнинг «Олд Траффорд»га ўтишини мавсум ниҳоясида кутиш мумкин, холос.\nВиктор Линделоф, «Бенфика»\n«Бенфика» ҳимоячиси «МЮ» нишонга олган асосий ўйинчилардан яна биридир. Ҳозирда, жамоалар швед ўйинчиси учун товон пули борасида келишиб олган. У 38 млн фунт стерлинг (46 600 000 АҚШ доллари)ни ташкил этиши мумкин. Албатта, бу нарх анча жиддий, бироқ, Викторнинг Португалияда кўрсатаётган ўйини, унинг Европадаги келажаги порлоқ ҳимоячилардан бири ҳақида гап кетаётганини исботлайди.\nХосе Хименес, «Атлетико»\nУшбу мавсумда «Атлетико»нинг бошланғич таркибида кўп ҳам пайдо бўла олмаётган ҳимоячиси Хосе Мария Хименес Линделофга муқобил сифатида баҳоланиши мумкин. Шу йилнинг ёзида «Ман Юнайтед» Мадрид клубининг бошқа бир футболчиси Диего Годинга қизиқиб кўрган, аммо рад жавобини олганди. Эндиликда, Хименес трансфер баҳоси 40-50 млн еврога баҳоланмоқда. Хименес ва Линделофларга муқобил сифатида «Саутгемптон» ҳимояси вакиллари Жозе Фонте ва Виржил ван Дайклар ҳам кўриб чиқилмоқда.\nНелсон Семеду, «Бенфика»\nЛинделофнинг «Бенфика»даги жамоадоши Нелсон Семеду ҳам «Манчестер Юнайтед» нигоҳига тушган. Семеду манкунианликларга жуда ҳам қўл келиши мумкин. Жамоанинг ўнг қанот ҳимоясида 31 ёшли Антонио Валенсия ўрнига муносиб номзод зарур. Аммо, 22 ёшли Семедуга «Манчестер Юнайтед» 30 млн евронинг баҳридан ўтса бас.\nА сериядан Англияга ўтиб олиш имконияти «Аталанта»нинг ярим ҳимоячиси Франк Кессида ҳам бор. Қолаверса, 35 ёшли Майкл Каррик ўрнида тўп сура оладиган ўйинчи унчалик ҳам қиммат турмайди. Transfermarkt унинг қийматини 7,5 млн еврога баҳолаган. Унинг ўрнига «Монако» Тьемуа Бакайоко ҳам хард қилиниши эҳтимол.\nМусса Дембеле («Тоттенхэм»даги Мусса Дембеле эмас) ёз мавсумида «Селтик»ка ўтганди. Аммо, унинг Чемпионлар лигасидаги ёрқин ўйинлари ва «Рейнжерс» дарвозасига урган хет-трики обрўли клублар диққатини қаратди. Бу борада «Манчестер Юнайтед» ва шахсан Жозе Моуринью биринчи навбатда турибди. У 3 маротаба Муссани ўйинини кузатиб, Дембеледа Дидье Дрогбани кўрганини эътироф этди. Ушбу мавсумда Мусса 24та расмий ўйинда майдонга тушиб, «Селтик» учун 16та гол уришга муваффақ ҳам бўлди.\nЛэмпард «МЮ» ва Моуриньони кубокдан чиқариб юборди, «Сити» кейинги босқичга ўтди\n23:10 / 25.09.2018\nАПЛ. «Ливерпуль» ва «Манчестер Сити»да йирик ғалаба, «Манчестер Юнайтед»да кутилмаган йўқотиш\n21:39 / 22.09.2018


Ватанни сев, тупроғини ўп! – HURRIYAT\nВатанни сев, тупроғини ўп!\n“Бошқалар тарафиндан ҳуқуқингнинг топталмови, четларга маҳкум, мазлум бўлмаслик, чет миллатларга ўз товушингни эшитдуриб эшитмоққа мажбур этувға шубҳа йўқким, қўлингдаги қуролингға, аскарий кучингға қараб бўлур.\nКўрамизким Оврупо, Омриқо миллатлари бунчалиқ шаън-шавкатни фақат ҳарбий куч ила қозонмишлардир. Оврупо, Омриқо империалистлари Шарқ халқини фақат қурол кучи ила ўзларига асир этмишлар ва ҳали ҳам ҳарбий куч ила Шарқ мазлумларини занжирда тутарлар”, деб ёзади Абдулла Қодирий “Иштирокиюн” газетасининг 1919 йил, 4 ноябрдаги сонидаги “Бизда аскарлик масаласи” номли мақоласида.\n“Зарафшон” газетасининг 1923 йил 21 июндаги сонида Ҳожи Муин эса “Аскарлик тўғрисида” номли мақоласида шундай дейди:\n“Аскарсиз миллат жонсиз гавда ҳукмидадир. Ўзининг ерлик халқи¬дан аскари бўлмаган бир юрт қўриқчисиз бир истеҳком кабидир. Аскарлик бир миллатнинг ҳаёт-мамот масаласини ҳал қилиш учун зўр рўллар ўйнайдурғон бир кучдир. Ҳар бир енгиш ва енгилишнинг боиси аскардир”.\nМиллатимизнинг ўша даврдаги оғриқли, ҳаёт-мамот масаласи — ўз армиямизга эга бўлиш орзусини қизил империянинг зулм машинаси бир қур таслим этганди…\nҲайриятки, мустақилликка эришдик. Истиқлол йилларида миллий армиямиз тугал шаклланди. Сарҳадларимизни муносиб ҳимоя қила оладиган забардаст тизимга эга бўлдик. Замонавий ҳарбий техника воситалари билан таъминланди. Мунтазам армия ватанимиз ва халқимиз осойишталигини сақламоқда.\nШу билан биргаликда, дунё қуролли кучлари сафида илғорлар қаторига чиқа олдик. Эришган ютуқларимизга таяниб, миллий тикланишдан — миллий юксалиш сари дадил қадам қўймоқдамиз.\nЎтган йилда 10 та давлат ҳудудида умумий ҳисобда ўтказилган 32 та танловда 39 та давлатдан 223 та жамоа ва 5 мингдан кўпроқ ҳарбийлар иштирок этди.\nЎзбекистонлик ҳарбийлар 14 та танловда иштирок этишиб, 2 та олтин, 4 та кумуш ва 5 та бронза медалини қўлга киритишди. Эътибор беринг, 14 та танловнинг 11 тасида ҳамюртларимиз ғолиблар қаторида эътироф этилди. Албатта, бу миллий юксалиш мевалари.\nАбу Наср Форобий “Ҳақиқий бахтга эришиш мақсадида ўзаро ёрдам қилувчи кишиларни бирлаштирган шаҳар — фазилатли шаҳардир, бахтга эришиш мақсадида бирлашган кишилар жамоаси — фазилатли жамоадир”, дейди. Фазилатли мамлакат, фазилатли халққа айланамиз десак, миллий тикланишдан — миллий юксалиш сари деган бош ғоя атрофида бирлашишимиз лозим.\nНукусдаги 45-сонли умумтаълим мактабидаги жасорат дарси ҳақидаги хабарни ўқидим. “…эгниларига ҳарбий аслаҳа ва қурол таққан мотоўқчи, юзига ниқоб таққан мерган аскар тадбир сўнггига қадар ёшларнинг диққатида бўлди. Охири йигитлар қизиқишларини ошкор этишди: ҳарбий қурол ва аслаҳаларни ушлаб кўришга, уларни кийишга рухсат сўрашди. Уларнинг илтимоси ерда қолмади”.\n“Мактаб ҳудудида олий ҳарбий таълим муассасаси фахрий қоровули ва курсантларнинг қўл жанги бўйича кўргазмали чиқишлари намойиш этилганда кўзларда ҳайрат ва ҳавас ўтлари чақнади”, деб ёзилган Олмалиқдаги мактаблардан бирида ўтказилган тадбир ҳақида.\nХўш, қалбдаги ўт, кўзлардаги ҳайратга сабаб нима? Мен буни Ватан номли гўзал боғда кўкарган ажиб ниҳол — ватанпарварлик, деган бўлардим. Тадбирларда ҳарбий қуролни ушлаб ёки каскани кийиб расмга тушаётган, танк ёки зирхли техника ичига кириб, устига чиқиб, селфи қилаётган ўсмирга эътибор қаратинг. Унинг фикрлаши, қизиқишидан келиб чиқиб, ватанпарварлик сабоғини ўрганиш керак. Президентимиз айтган бу ниҳолни авайлаб ўстириш учун уларда миллий руҳни шакллантириш лозим.\nДавлатимиз раҳбари таъкидлагандек, келажакда ҳарбий бўлишни орзу қиладиган ботир фарзандларимиз миллий руҳни, муқаддас Ватан тақдири учун масъулият туйғусини бой тарихимиздан, Амир Темур каби буюк аждодларимиз жасоратидан олади. Ўз оиласи, меҳрибон ота-онаси ҳамда эл-юртимизнинг ишончи, ғамхўрлиги ва эътиборидан олади.\n« Ўзбекистон Президенти Венгрия делегациясини қабул қилди\nЭдуард Стипрауз: “Мамлакатингизда инқилобий ўзгаришлар юз бермоқда” »


Tuesday, 05 September 2017 17:51\nДижон шаҳрида жойлашган суд шаҳар расмийларининг 2015 йилда қабул қилган, маҳаллий мактабларда диний эътиқоди боис чўчқа гўшти емайдиган ўқувчиларга альтернатив мерю тақдим этмаслик тўғрисидаги қарорини бекор қилди.\nЎз қарорини асослаб берган судьянинг баёнотида айтилишича, уни диний мулоҳазалар ташвишлантирмайди, бироқ болаларнинг белгиланган маълум бир овқатларни емаслиги ортидан оч қолиши мумкинлиги халқаро конвенцияларга мувофиқ уларнинг ҳуқуқини бузади. Шундай қилиб, дея тушунтирди судья, бу қарор қандайдир диний гуруҳ манфаати учун эмас, балки болалар манфаатини кўзлаб қабул қилинди.\nСуднинг ушбу қарори чиқишидан икки кун олдин давлат юридик эксперти ҳам худди шунақа позицияни баён қилганди.\nШу вақтнинг ўзида инстанцияда мағлуб бўлган шаҳар расмийлари суд қарори устидан юқори инстанцияга шикоят қилишларини билдирдилар. Хусусан, шаҳар ҳокими, Республика партияси (Николя Саркози) вакили Жиль Платре суд қарори “дунёвийлик” тамойилларига футур етказмоқда, деб билдирди. Шундай қилиб, секлярчининг сўзларидан келиб чиқиладиган бўлса, дунёвийлик тамойилини чўчқахўрлик белгилаб берар экан.\nMore in this category: « Буюк Британия – мактабга қизларнинг ҳижобда қатнашига энг эркин қарайдиган мамлакат Россия яҳудийлари Мянма мусулмонлари ҳимоясига чиқишди »


Мануэль Пеллегрини: «Реал» билан бирга VARга ҳам қарши ўйнаш – ўта ортиқча»\nЯкшанба, 27 Сентябр\n«Бетис» бош мураббийи Мануэль Пеллегрини Ла Лига доирасидаги аламли мағлубият билан якунланган «Реал»га (2:3) қарши ўйин ҳақида тўхталди.\n«Реал» билан бирга VARга ҳам қарши ўйнаш – бу ўта ортиқча. Биз биринчи бўлимда «Реал»дан кўра анча мазмундор кўриндик. Биринчи бўлимдаёқ иккита гол уриб, яна учта яққол вазиятга эга эдик. Иккинчи бўлим ҳам тенгкурашлар остида кечаётганди, қизил карточка ва пенальти барчасини ўзгартириб юборди. 10 киши бўлиб ҳаракат қилиш эса жуда оғир.\n«Реал»га қарши ўйнаётганингда пенальтидан гол ўтказиб, VAR орқали бир киши кам қолиш – бу жуда қийин ҳолат. Шунга қарамай, жамоамиз кўрсатган ўйинни ижобий баҳолайман. Тўғри йўлдамиз. Сон жиҳатдан тенг бўлганимизда биз Мадрид клубидан анча яхши ўйнаётгандик», - дейди Пеллегрини.\nЭслатиб ўтамиз, «Бетис» - «Реал» (2:3) учрашувида бош ҳакам Рикардо Бенгоэчеа мезбонлар вакили Эмерсон Апаресидони майдондан четлатган бўлса, ўйин якунида Марк Бартра тўпни қўл билан ўйнади деб ҳисоблаб, пенальти белгилади. 11 метрлик нуқтадан Рамос гол уриб, «Реал»га ғалаба келтирди.\nМануэль Пеллегрини Бетис\nЛа Лига. «Реал Сосьедад» йирик ҳисобда ғалаба қозониб пешқадамга айланди ва бошқа натижалар\nКоутиньо жароҳат олди. У «Ювентус» билан ўйинни ўтказиб юборади\n«Барселона» бош мураббийи 12 ўйинга дисквалификация қилиниши мумкин\nЗидан: «Мукаммал ўйин ўтказдик, характер кўрсатдик»


Туркия бошланғич синфларга ислом дарсини киритмоқчи - BBC News O'zbek\nТуркия бошланғич синфларга ислом дарсини киритмоқчи\nImage caption Мухолифатга кўра, Эрдўғон партияси мактаб маориф дастурига аралашмоқда.\nТуркиянинг маориф бўйича кенгаши бошланғич синф ўқувчилари учун мажбурий диний дарсларни киритиш, ҳамда болалар боғчалари тарбияланувчиларига "қадриятларни сингдириш" машғулотини ўтказиш таклифи учун танқид қилинган.\nТанқидчилар хавотирича, ҳукумат шу тариқа дунёвий маориф тизимини исломийлаштиришга уринаяпти.\nКенгаш маслаҳати Туркия маориф вазирлиги томонидан тасдиқланиши керак.\nАйни пайтда Туркияда диний таълим тўққиз ёшдан катта мактаб ўқувчилари учун мажбурий саналади. Бироқ таълим кенгашининг йиллик йиғилишида олти ёшдан бошлаб диний дарсларни киритиш таклиф этилди.\nКенгаш таклифига кўра, бошқа ўқувчилар учун диний дарс соатларини ҳафтасига бир соатдан икки соатгача ошириш кўзда тутилади.\nУч йил олдин Туркия раҳбари Ражаб Тойиб Эрдўғон диний таълимли авлодни камол топтиришга ваъда берган эди. Кузатувчилар фикрича, ҳозирги қадамлар ана шу ғоянинг ҳаётга тадбиқ этилишига йўналтирилгандир.\nБир йил олдин Туркияда узоқ йиллар амал қилиб келган давлат идораларида рўмол ўраш тақиқи бекор қилинди. Ушбу ҳолат ҳам танқидчилар наздида Туркия жамиятининг исломийлаштириш томон қадам ташлаши дея баҳоланганди.\nТуркия конституция бўйича дунёвий давлат ҳисобланади. Танқидчилар Эрдўғон ва унинг Адалот ва тараққиёт партиясини амалдаги ҳолатни ўзгартиришга уринаётганликда айблайдилар.\nТаклиф қилинган ислоҳотлар қаторида тўртинчи ва ундан юқори синф ўқувчилари "Қуръонни ёд олишлари учун" икки йилгача муддат таътилга чиқишларига имкон бериш айтилади.\nШунингдек, Кенгаш сайёҳлик бизнеси факултети талабаларига алкоголли ичимликлар билан хизмат кўрсатиш дарсларини бекор қилиш таклиф қилган.\nДиний дарслар Туркияда юқори синф ўқувчилари учун мажбурий саналади.\nТурк оммавий ахборот воситалари хабар қилишича, кенгашнинг бир қанча аъзолари болалар боғчаларида қадриятларни ўргатиш ташаббуси билан чиққан, аммо ғазабнок баҳслардан сўнг бу ташаббус муҳокамаси қолдирилган.\n"Zaman" рўзномаси ёзишича, ташаббусга қаршилар атеистликда танқид қилинганлар.\nМухолифат бошқарувдаги "Адолат ва тараққиёт" исломий партиясини ўрта мактаб маориф дастурига аралашмоқда, дейди.\nФаоллардан Камол Қиличдорўғли "Маориф кенгаши ўзининг тавсиялари билан жамиятни ўтмишга қайтармоқчи бўлаяпти",- деган фикрда.\nИсломийларга қарши кураш\nАйни вақтда Оврўпо Иттифоқи Туркияни "Исломий давлат"га қарши курашда ёрдам беришга чақирмоқда.\nШу кунларда Туркияга сафар қилган Оврўпо Иттифоқининг ташқи ишлар бўйича олий вакили Федерика Могерини маҳаллий ҳукуматни Суриядаги "Исломий давлат"га қарши курашда фаол бўлишга кўндирмоқчи.\nМогерини ва Оврўпо Иттифоқининг бошқа мулозимлари Туркияни хориждан келаётган жангариларни чегарадан ўтказмаслик қўшимча чораларини кўришга чақирмоқда.\nМогерини Анқарада Туркиянинг Оврўпо Иттифоқига кириш истиқболларини ҳам муҳокама қилишини айтган.\nТуркиянинг Оврўпо Иттифоқига кириш ҳақида музокаралари 2005 йилдан буён давом этади, бироқ Кипр ороллари борасидаги келишмовчиликлар ва Иттифоқнинг баъзи аъзоларининг ўз сафларига Туркияни қўшмаслик хоҳишлари туфайли амалга ошмай келмоқда.\nОврўпо Иттифоқи Туркия Исломий давлатга қарши курашда катта ёрдам бериши мумкин деб билади.\nТуркия Сурия ва Ироққа ўтувчи жангари гуруҳлар учун транзит йўл бўлиб қолгани сир эмас.\nТуркия ҳукумати ўз навбатида Оврўпо Иттифоқи давлатлари жангарилар минтақага етиб келмасликлари чорасини кўришлари лозимлигини уқтирган. Ҳамда расмий Анқара Суриялик қочқинларга катта ёрдам бераётгани, икки миллиондан ортиқ суриялик қочқинларни олиб ўтирганини эслатган.


Тергов сифати ва ходимлар малакаси давр талабларига жавоб бермаслиги танқид қилинди\nЎзбекистон Республикаси Президенти Шавкат Мирзиёев раислигида 30 июнь куни одил судловни таъминлаш ва коррупцияга қарши курашиш борасидаги вазифалар муҳокамасига бағишланган видеоселектор йиғилиши ўтказилди. Унда ички ишлар органлари тизимидаги муаммолар танқид қилинди.\n«Ушбу устувор масалалар юзасидан ўтган 3 йилда 20дан ортиқ қонун, фармон ва қарорлар қабул қилинди. Ислоҳотлар натижасида судлар томонидан илк маротаба 2 минг 273 нафар фуқарога нисбатан оқлов ҳукми чиқарилди. Шунингдек, жиноят йўлига билиб-билмай кирган 3,5 мингдан ортиқ ёшлар ва хотин-қизларга нисбатан озодликдан маҳрум қилиш жазоси қўлланмасдан, улар маҳалла ва жамоатчилик кафиллигига олинди. Инсон ҳуқуқларини бузганлиги учун 60 нафар ҳуқуқ-тартибот идоралари ходимлари жиноий жавобгарликка тортилди.\nЙиғилишда таъкидланганидек, бундай ўзгаришлар одамларимизда ҳақиқат ва адолатга бўлган ишончни мустаҳкамламоқда. Лекин халқ суд-ҳуқуқ тизимидан рози дейишга ҳали асос йўқ», дейилади президент матбуот хизмати хабарида.\n«Ҳозирги тергов сифати ва ходимлар малакаси талабга жавоб бермаслиги таъкидланди. Мисол учун, жорий йилнинг 5 ойида тергов органлари асоссиз айб қўйган 323 нафар фуқаро судлар томонидан оқланган, 1 минг 854 нафар шахсга нисбатан қўйилган асоссиз айбловлар олиб ташланган. Ўтган йилнинг ўзида 236 нафар оқланган шахсга давлат ҳисобидан 6,7 миллиард сўмлик моддий ва маънавий зарар тўлаб берилган», дейилади президент матбуот хизмати хабарида.\nБундан олдинроқ, президент Андижон ва Чироқчида ички ишлар органларида юз берган воқеаларга муносабат билдиргани хабар қилинганди.


Атом электр станцияси қурилиши дирекциясига раҳбар...\n14.02.2019 10:18 0 1499\nОтабек Аманов Энергетика вазирлиги ҳузуридаги Атом энергетикасини ривожлантириш агентлигининг Атом электр станцияси қурилиши дирекцияси директори этиб тайинланди. Бу ҳақда Адлия вазирлигининг «Ҳуқуқий ахборот» каналида хабар берилди.\nЭслатиб ўтамиз, Ўзбекистонда умумий қуввати 2,4 ГВт бўлган икки энергоблокдан иборат АЭС қурилиши режалаштирилган. Лойиҳа Россиянинг «Росатом» корпорацияси билан ҳамкорликда амалга оширилади. Ўзбекистонда биринчи атом электр станцияси 2028 йилда ишга туширилиши маълум қилинган.\nтайинлов атом Атом электр станцияси қурилиши дирекцияси


6 йил аввал 1325 siyrat.uz\nРасули акрам саййидимизнинг устун ахлоқлари ҳам фитратлари (яратилишлари) каби эди. Илк ваҳий келгандан сўнг Ҳиро (Нур) тоғидан ҳазрат Хадижанинг ёнларига қайтган пайтларида завжалари Хадижа у кишига тасалли бериб: «Аллоҳга қасамки, ҳеч қачон Аллоҳ сизни уялтириб қўймайди. Чунки сиз ақраболарнинг ҳолидан хабар оласиз. Қарздорларнинг қарзини тўлайсиз. Камбағалларга ёрдам берасиз. Меҳмон кутасиз. Тўғриларни қўллайсиз. Муҳтожларнинг оғирини енгил қиласиз!» деган, Пайғамбаримизнинг юксак ахлоқларини баён қилган эдилар6.\nБошқа завжалари ҳазрат Оиша эса Расули акрамнинг ҳол ва шонлари ҳақида сўрашганида: «Расулуллоҳнинг ахлоқлари Қуръон эди», дея жавоб берганлар.\nДарҳақиқат, Расули акрамнинг ҳаётлари Қуръоннинг жонли бир кўриниши бўлган. У кишининг шахсларида Қуръоннинг бутун амрлари кўринар эди. Қуръон инсонларнинг руҳ ва баданидаги бутун қувватларни ёритувчи бир юксак ахлоқ мажалласи бўлгани каби, Расули акрамнинг умрлари ҳам юксак ахлоқнинг амалий бир соҳаси эди. Шу сабабли мусулмонларнинг икки иршод манбалари бўлиб, улардан бири Аллоҳнинг китоби, иккинчиси эса комиллик намунаси бўлмиш Расулуллоҳ соллаллоҳу алайҳи васалламнинг ҳаётларидир7.\nИслом дини юксак ахлоқнинг тамали бўлганидек, Расули акрам ҳам: «Мен фақат гўзал ахлоқни мукаммаллаштирмоқ учун юборилдим», дея марҳамат қилдилар8.\nҚуръони каримда эса:«(Эй мўминлар), сизлар учун − Аллоҳ ва охират кунидан умидвор бўлган ҳамда Аллоҳни кўп ёд қилган кишилар учун − Аллоҳнинг Пайғамбарида (иймон-эътиқод ва хулқи-атворида) гўзал намуна бордир», дея марҳамат қилингандир9.\nЖаноби Ҳақ пайғамбарини гўзал ахлоқли қилиб яратди. Расули акрам фазилатни фазилат бўлгани учун ёқтирардилар. Ўртоқларига чексиз ҳурмат-эҳтиромли эдилар. Самимий севгиларини билдириш учун ўртоқларини оилада қўйилган ҳақиқий исмлари билан чақирганлар. Уларнинг даврасида ўтирарканлар, жой танламас, қаер бўш бўлса, ўша ерга дарҳол ўтириб олар, ҳеч кимга томон оёқларини узатмас эдилар. Шу қадар дона-дона гапирардиларки, эшитаётганлар у кишининг сўзларини ёдлай оларди. Аммо ҳеч қачон сўзларига амирлик безагини бермас, фойдасиз сўз сўзламас, ўзлари ҳақларида баландпарвоз гаплар ишлатмас эдилар.\nВиқорли ва мутавозеъ бўлганлар. Қўпол эмасдилар. Кулар юзли, ширин сўзли бўлганлар. Ҳеч кимга ёмон гап сўзламаганлар, ҳеч кимга қўпол муомала қилмаганлар.\nБутун ҳаракатларида ва ишларида ўртачаликни танлаганлар. Бирор жойга бормоқчи бўлсалар, ўнг-сўлга бурилмасдан, шошилиб, тўғри йўлдан борганлар. Юрганларида ёнларидагилар орқада қолиб кетар, ҳатто у кишига етиб олиш учун югуришга мажбур бўлишар эди.\nАсҳобнинг ёнига келсалар, ҳеч кимнинг ўзлари учун ўрнидан туришини истамасдилар. «Ажамлар каби ўринларингдан турманглар!» дея ўзларининг Аллоҳнинг бир қули эканликларини, ҳаммага ўхшаб еб-ичишликларини сўзларига илова этганлар. Бир куни одамлардан бири муборак қўлларини ўпмоқчи бўлган, ўшанда Расули акрам қўлларини тортиб олиб: «Бу ҳам ажам одатидир», дея марҳамат қилганлар.\nУчраган ҳар кимга Расули акрам биринчи бўлиб салом берар, қўл олиш учун олдинроқ ҳаракат қилар эдилар. Қўл ила кўришиш чоғи дарҳол қўлларини тортмас, қулоқларига пичирлаганларнинг сўзини эшитиб бўлмасдан юзларини қайирмас эдилар. Бир томонга буриларканлар, вужудлари билан бирга бурилар эдилар.\nРасули акрам муноқашани ёқтирмасдилар, керагидан ортиқча гапирмасдилар, ўзларига алоқадор бўлмаган ишларга аралашмасдилар. Фақат бутун халққа фойдали бўладиган масалалар билан машғул бўлардилар. Кимсани танқид ё ҳақорат этмас, бошқаларнинг сирларини тушунишга ҳаракат қилмас эдилар.\nУмрларида оғизларидан бирор марта бўлса-да, ёмон сўз чиққан эмас. Гапирсалар, сўзнинг энг тотлиси, энг чиройлисини гапирганлар. У кишининг сўзларини бутун асҳоб бошини эгиб, жон-қулоқлари билан тинглар эди.\nПайғамбаримиз ёлғондан, ёлғончилардан нафратланганлар. Гапираётган одамни диққат билан эшитар, ҳеч кимнинг гапини бўлмас эдилар. Ҳамма кулганида Расули акрам фақатгина табассум қилганлар. Пайғамбаримизга қаттиқ, қўпол сўз айтилганида рўпарадаги одамнинг бу сўзларини сабр билан қарши олар, ўзларини мақтаганларни эшитишни ёқтирмас эдилар.\nБир куни Расули акрамни зиёрат этишга келган бир одам у Зоти бобаракотнинг гапларини эшитиб бўлгач:\n— Аллоҳнинг ва сизнинг хоҳлаганингиз бўлади! − дейиши билан Расули акрам:\n— Сен Аллоҳга шерик қўшяпсан! Ёлғиз Аллоҳнинг хоҳлагани бўлади, дегин! −дея огоҳлантириб, у одамнинг сўзларини тузатганлар.\nҲазрат Пайғамбар ҳеч кимни койимаганлар, бирор мусулмоннинг номини тилга олиб лаънатламаганлар, аёлга, хизматчига, жория ёки қулга ёхуд ҳайвонга озор етказмаганлар, ҳеч бир кимсанинг шариатга мувофиқ илтимосини рад этмаганлар10.\nАсҳобдан ҳазрат Анас қуйидагиларни эътироф этади: «Ўн йил Расули акрамнинг хизматларида бўлдим. Менга бир марта бўлсин «Уф!» деганларини эшитмадим».\nРасули акрам ўзларига ёмонлик қилганлардан интиқом олмаганлар. Уҳуд ғазотида яраланиб ерга йиқилганларида ўртоқларидан бири душманни дуои бад қилишларини хотирлатган, шунда Пайғамбаримиз: «Мен дунёга Аллоҳнинг ғазабини сўраш учун келмадим. Мен оламга раҳмат бўлмоқ учун юборилдим. Эй Аллоҳим! Қавмимни тўғри йўлга бошлагин. Чунки улар жоҳилдирлар!» дея дуо этганлар.\nМаккалик мушриклардан интиқом олмоқ учун энг катта ва қулай фурсат Макканинг фатҳи куни эди. Ҳолбуки, ўша кун Расули акрам йилларча у кишига ва барча мусулмонларга ҳар турли қийноқ ва азобларни қўллашдан тап тортмаган барча маккаликларни авф этдилар. Пайғамбаримизнинг энг суюкли амакилари ҳазрат Ҳамзани ўлдирган Ваҳший билан Ҳамзанинг юракларини чайнаган Ҳинд (Абу Суфённинг хотини) ҳам афвга ноил бўлишган эди.\nРасули акрам шахсларига қарши уюштирилган суиқасдларни ҳам афв этардилар. Бироқ Аллоҳнинг амрларига қарши чиққанлар ўзлари лойиқ бўлган жазони кўрар, давлат душманларига омонлик берилмас эди.\nРасули акрамни биринчи бор кўрганлар у Зотнинг виқор ва ҳайбатлари олдида титраб қолар, аммо у киши билан дўст бўлгач, Сарвари оламга мафтун бўларди-қоларди. Бир куни бир одам жаноб Пайғамбарнинг зиёратларига келиб, ҳузурларида титрай бошлаган. У одамнинг бу ҳолини кўрган Расули акрам: «Ўртоқ! Титрамагин. Мен бир малик (ҳукмдор) эмасман. Мен Қурайшдан қуруқ (фақатгина) нон еган бир аёлнинг ўғлиман!» деганлар11.\nЎзларига нисбатан ортиқча сифатларнинг қўлланишига рухсат бермасдилар. Яна бир куни бошқа бир одам Расули акрамга «Хожамиз, энг хайрлимиз, энг хайрлимизнинг ўғли!» каби хитоблар қилаётганини эшитиб: «Эй инсонлар! Аллоҳдан қўрқингиз! Шайтонга эргашмангиз! Мен Абдуллоҳнинг ўғли Муҳаммадман, холос. Аллоҳ мени пайғамбарлик билан шарафлантирди. Менга бундан ошиқча таъзим кўрсатишингизни истамайман!» сўзлари билан кескин жавоб берганлар12.\nЙўлда кетарканлар, эркакми, аёл ё болами, ким бўлмасин, ҳар учраган кимсага салом берардилар. Фақирларни севар, ҳар оқшом бир камбағални камтарона дастурхонларига олар, бошқа фақир-ночорларни асҳобнинг уйларига мусофир қилиб тарқатар эдилар.\nРасули акрам ҳаётларида ҳеч бир фақирни эшикларидан қайтармаганлар. Энг оғир дамларда ҳам, ҳатто ўзлари оч бўлишларига қарамай, муҳтожларни тўйдирар эдилар. Садақа олмас, дарҳол тарқатар, фақат ҳадя қабул қилар эдилар.\nРасули акрам тиланчиларни ҳам, тиланчиликни ҳам асло хушламас эдилар. Инсон ҳаётининг давомийлиги учун ҳамиша меҳнат қилмоқлиги лозимлигини тайинлаб: «Меҳнат қилиш биздан, муваффақият Аллоҳдандир», дер эдилар. Ўзлари ҳам пайғамбарлик вазифалари билан бир қаторда яна ҳар қанақа ишни бажариб кетаверардилар. Уй юмушларида завжаларига ёрдам берардилар. Меҳмонларига ўзлари хизмат кўрсатар, уларнинг кўнглини олишга ҳаракат қилар эдилар.\n«Қавмнинг энг азизи − шу қавмга хизмат қилганидир−, дея марҳамат қилганлар13.\nТулларга, етимларга, ожизларга меҳрлари зиёда эди. Йўлларда туриб шикоятчиларнинг арзини тинглар, уларга тасалли берар эдилар. Айниқса, болаларни жуда яхши кўрганлар. Учраган боланинг бошини силар, эркалатар эдилар.\n«Аллоҳ болаларни кимларга севдирса, улар ҳам болаларни ҳақ-рост севишлик билан севишса, оташдан қутуладилар», дея марҳамат қилганлар14.\nҲазрат Пайғамбарнинг бир болани эркалаб ўтирганларини кўрган бир бадавий: «Сиз ёш болаларни жуда яхши кўрасиз. Менинг ўнта неварам бор. Улардан бирортасини ҳам қучоғимга олиб эркалатмадим», деган эди, Расули акрам унга: «Аллоҳ сени шафқат туйғусидан маҳрум этибди!» деган жавобни берганлар15.\nРасули акрам бир байрам куни завжалари ҳазрат Оишанинг ҳужраларида дам олар эдилар. Ўша чоқда ташқарида қиз болалар ўйин-кулги қилиб, қўшиқ айтишарди. Шу орада у ерга келган ҳазрат Абу Бакр болаларга танбеҳ бермоқчи бўладилар. Шунда ҳазрат Пайғамбар уйқудан уйғониб, Абу Бакрга: «Уларни ўз ҳолига қўйинг, ўйнасинлар! Бугун уларнинг байрамидир!» дея марҳамат қилганлар.\nҚуллар ўзларига «қул» деб хитоб қилинишидан озор топадилар. Расули акрам қулларга «Авлодим!», жорияларга «Қизим!» деб мурожаат қилинишини буюрдилар.\nҲазрат Пайғамбарнинг қўлларига бир қул ўтса, уни дарҳол озод қилиб юборардилар. Ҳатто озод қилган қуллари Зайдни фарзандликка олган эдилар.\nПайғамбаримиз инжа руҳли бир инсон эдилар. Фалокатга учраганларга бефарқ қараб турмас, беморни кўришга борар, жанозаларга қатнашар эдилар. У кишини ҳатто бир қул таклиф қилса ҳам, ижобат этардилар.\nРасули акрам ўта ҳаёли бўлганлар. У пайтлар бутун дунёда ва хусусан, Арабистонда одоб-ахлоқ ва ҳаёга аҳамият берилмасди. Араблар яланғоч ҳолда ювинишар, Каъбани қип-яланғоч тавоф этишар эди. Расулуллоҳ соллаллоҳу алайҳи васаллам бутпарастларнинг бу ёмон одатларидан нафратланардилар: «Чўмилаётганда ёпинингиз! Вужудингизни ёпингиз!»16 деганлар.\n«Ҳаё (уялмоқ) иймоннинг бир бўлагидир!»17 дея марҳамат қилган Пайғамбаримизнинг ўзлари ҳам ниҳоятда уятчан эдилар.\nРасули акрам ўта сахий ва жўмард бўлганлар. Ибн Аббос дейдики: «Расули акрам инсонларнинг энг олийжаноби эдилар. Айниқса, рамазон ойида у Зотнинг карамлари чексиз бўларди. Умрларида бир тиланчини рад этган эмаслар. Ўзлари доимо: «Мен тарқатувчиман, холос. Бергувчи Аллоҳдир!» дер эдилар18. Кунларнинг бирида бир одам ўтлоқда эчкиларни санаб турган Расули акрамдан бир нечта эчки сўраган, Пайғамбаримиз унга сурувни бериб юборганлар19. Абу Зарр розияллоҳу анҳу айтадилар: «Бир кечаси ҳазрат Пайғамбар билан бирга бир йўлдан ўтардим. Расули акрам менга боқдилар ва: «Эй Абу Зарр, бутун Уҳуд тоғи олтинга айланса-ю, у меники бўлса, унинг бир динорини ҳам уч кеча ёнимда сақламасдим. Фақатгина қарзимни тўлашга етадиган миқдордагисини ажратиб қўярдим», дедилар"20.\nРасули акрам инсонларнинг энг жасури эдилар. Душманларидан ҳеч қачон қўрққан эмаслар. Ҳаётларига қарши суиқасд уюштирилаётган бир пайтда у Зоти муборак кечаю кундуз Макка кўчаларида қўрқмасдан кезиб юрдилар. Барча ўртоқларига Мадинага ҳижрат қилишлари учун изн берганлари ҳолда ўзлари Маккада, душманлар орасида якка-ёлғиз қолдилар. Ҳижрат асносида Расули акрамни топиш, Қурайш ваъда қилган катта мукофотни олиш учун Савр ғори олдида қўрқинчли қароқчилар келган пайтда ҳижратдаги ҳамроҳлари ҳазрат Абу Бакрнинг безовталанганларини кўриб: «Қўрқманг! Аллоҳ биз билан биргадир!» деган эдилар.\nҲазрат Али бундай дейдилар: «Бадрда муҳораба бутун шиддати ила давом этарди. Биз Пайғамбаримизнинг орқаларига ўтиб олган эдик. Энг жасуримиз у киши эдилар. Душман сафларига энг яқин ерда у Зот турардилар»21.\nУҳуд ғазотида ҳам тарқоқлик бошланиб, Ислом қўшини гўё душман томонидан тузоққа тушиб қолган бир нозик пайтда Расули акрам тарқоқ ҳолга келган аскарларни тўплаш учун энг баланд овозда ҳайқириб, ўзларига келадиган таҳдидни ҳам писанд қилмаганлар.\nҲунайн ғазвасида ҳам урушнинг бошида мусулмон қўшини тарқалиб, қоча бошлаган. Расули акрам эса хачирларини илгарига, фақат илгарига, душманга томон ҳайдаган эдилар. Яқинларида турган саҳобалар у кишини қўйиб юбормасликка ҳаракат қилишарди («Маккалик бўлмаган мушрикларга қарши олиб борилган жанглар: Ҳунайн ғазоти» бобига қаранг).\nҲазрат Анас: «Бизнинг энг жасуримиз ҳазрат Расули акрам эдилар», деган эди.\nРасули акрам қанчалик жасур бўлсалар, шунчалик марҳаматли ҳам эдилар. Марҳаматлари фақат инсонларгагина эмас, ҳайвонларга нисбатан ҳам зиёда эди. Кексаларни ҳам, болаларни ҳам бир хилда ҳурмат қилар эдилар.\n6. «Тажрид» таржимаси, 1-жилд, 10-бет; «Саҳиҳи Бухорий». «Асри Саодат», 2-жилд, 872-бет.\n7. Мавлоно Муҳаммад Али. «Пайғамбаримиз», 249-бет.\n9. Аҳзоб сураси, 21-оят.\n10. Муслим ва Абу Довуд. «Асри Саодат», 2-жилд, 873-бет.\n12. «Асри Саодат», 2-жилд, 925-бет.\n13. Ҳадис матни:\n14. Бухорий. «Асри Саодат», 2-жилд, 972-бет.\n15. Бухорий ва Муслим. «Асри Саодат», 2-жилд, 973-бет.\n16. «Асри Саодат», 2-жилд, 929-бет.\n18. Бухорий. «Асри Саодат», 2-жилд, 894-бет.\n19. Бухорий. «Асри Саодат», 2-жилд, 894-бет.\n20. Бухорий. «Асри Саодат», 2-жилд, 896-бет.\n21. Муснади Аҳмад ибн Ҳанбал. «Асри Саодат», 2-жилд, 934-бет.


2019 йил охиригача интернет хизматлари нархи 15-20 фоизга арзонлашиши кутилмоқда. Бу ҳақда 4 ноябрь куни бўлиб ўтган матбуот анжуманида Ахборот технологиялари ва коммуникацияларини ривожлантириш вазири ўринбосари Қаҳрамон Йўлдошев маълум қилди.\nУнинг айтишича, 2019 йилнинг 9 ойида оператор ва провайдерлар учун интернет тармоғига уланиш хизматлари нархи 29 фоизга арзонлашди ва ҳозирги кунда 1 мбит учун 70 минг сўмни ташкил қилмоқда. Албатта бу чегара эмас.\nВазир ўринбосарининг билдиришича, ўтган йили «Ўзбектелеком» томонидан йирик лойиҳа амалга оширилган бўлиб, унга кўра халқаро пакетли коммутация марказининг ўтказувчанлик қобилияти 10 баробар кенгайтирилган. Ҳозир ўтказувчанлик қобилияти 1,2 гигабит тезликка тенг.\n«Интернет хизматлари нархининг тушишида бир-бирига боғлиқ бўлган кўп омиллар бор. Бугунги кунда республикадаги йирик оператор ва провайдерлар томонидан хизматга бўлган талабдан келиб чиқиб марказнинг фойдаланиш фоизи ортиб бормоқда. Юклама ортиб бориши билан бирга тенг равишда сотиб олинаётган интернет каналларининг ҳажми ҳам ортиб боради. Шу муносабат билан операторлардан олинаётган нархнинг қиймати ҳам тушириб борилади.\nАйтмоқчиманки, агар 2019 йилнинг 9 ойида 29 фоиз арзонлашган бўлса, йил якунигача интернет хизматлари нархи 15-20 фоизга арзонлашиши кутилмоқда», дея АКТ вазири ўринбосари Қаҳрамон Йўлдошевнинг сўзларини келтирмоқда Kun.uz мухбири.\nВазир ўринбосари интернет хизматларига кундан-кунга талаб ортиб бораётганини инобатга олиб, вазирлик томонидан амалга оширилаётган ишлар хусусида ҳам тўхталиб ўтди.\n«Тармоқ шунақа жадал суръатлар билан ривожланяптики, яқин бир неча йил ичида халқаро пакетли коммутация марказининг ўтказувчанлик қобилиятини кенгайтириш лойиҳасининг кейинги босқичини давом эттирмасак, талабни қондира олмай қолишимиз эҳтимоли ҳам бор. Шунинг олдини олиш учун ҳозирги кунда яна иккинчи босқичдаги техник лойиҳа устида иш олиб борилмоқда», дейди Қаҳрамон Йўлдошев.\nМатбуот анжуманида, шунингдек, Ўзбекистонда мобиль алоқа етиб бормаган 478та аҳоли пункти борлиги, 2020 йилнинг охиригача рақамли инфраструктурадан фойдаланувчилар улушини ўртача 65 фоизга олиб чиқиш кутилаётгани ва 1 апрелидан 1 ноябрга қадар қарийб 29 млн мобиль қурилма UZIMEI тизимида рўйхатдан ўтказилгани ҳақида ҳам маълумот берилди.\n15:53 / 17.11.2019\nЭронда миллий хавфсизлик кенгаши буйруғи билан интернет ўчириб қўйилди


Ирим - сиримдан узоқ юринг - Fitrat.uz\nБош саҳифа / Мақолалар / Ирим – сиримдан узоқ юринг\nИрим – сиримдан узоқ юринг\nOktabr 30, 2017\tИрим – сиримдан узоқ юрингda fikr bildirishni o'chirish 267 Кўришлар\nИслом дини муқаддас диндир. Унинг комиллигига ҳеч қандай шубҳа йўқ. Кундан кунга ривожланиб бораётган диёримизда динимиз, қадриятларимиз, урф-одатларимиз жамият ривожланишида ўз ўрнини топиб бормоқда. Лекин, афсуски, динимизда бўлмаган, урф-одатимизга ҳам тўғри келмайдиган ирим – сиримлар, бидъатлар, хурофотлар хусусида кўплаб мақола ва раддиялар ёзилсада, баъзи ҳудудларимизда шу салбий ҳолатлар ҳамон давом этмоқда.\nБиз ирим-сирим деган оддийгина хурофот ишлар баъзида гуноҳи кабира, яъни катта гуноҳ бўлиши мумкинлигини ўйлаб ҳам кўрмаганмиз. Бу халқимизнинг асл ислом динининг туб моҳиятини тушунмаганлигидандир. Биз имом-хатиблар жойларга чиқиб, маҳалла ва гузарларда бу ҳақда одамларга тушунтириш ишларини олиб бормоқдамиз. Суҳбат асносида бизга тушадиган асосий саволлар: сафар ойида эҳсон қилмаслик, мушукнинг йўлни кесиб ўтиши ва баъзи жойларда дарахтларни муқаддас санаб, унга латта боғлашлик, бахтим очилсин деб қулфларни очишлик каби амаллар ҳақида бўлади.\nДинимиз ирим-сиримдан қайтаради. Пайғамбаримиз соллаллоҳу алайҳи васаллам бир ҳадису муборакларида: “Ким бизнинг бу динимизга унда бўлмаган янги нарсани киритса, у рад қилинади”, деб марҳамат қилганлар (Муттафақун алайҳ). Бошқа бир ҳадисда эса: “Аллоҳ бидъатчининг амалини то у бидъатни тарк этмагунича қабул қилмайди”, – деганлар (Ибн Можа).\nБаъзи бир тоғли ҳудудларда урфга айланиб улгурган дархтга ип боғлаб, ниманидир ният қилиш айни бидъатдир. Бидъат эса гуноҳ. Гуноҳ қилган ҳолда яна Аллоҳдан сўраш – ўта илмсизликдир. Илмсизлик эса инсонни залолатга бошлайдиган биринчи омиллардандир. Бугунги кунда биз имом-хатиблар ўз ҳудидимизда илмсизликка барҳам бермас эканмиз, ҳеч қачон ислом арконларининг софлигини сақлай олмаймиз. Шундай экан, замон талабидан келиб чиқиб, жойларда инсонлар билан кўпроқ мулоқат қилиб, уларнинг орасига кириб бориб, дардини тинглашимиз, муаммосини ҳал қилишга кўмаклашишимиз ва шу билан бирга, ҳар хил ирим – сирим ва бидъатлардан халос қилмоқлигимиз лозим. Уламолар: “Агар киши минг китобни ўқиса ва барча илмни бутунлай эгалласа, аммо бидъат қиладиган бўлса, агарчи ўз асрининг доноси бўлса ҳам, меҳнати беҳудадир”, – дейишган. Демак, ҳар биримиз зиммамиздаги масъулиятни ҳис қилиб, савоб ишларда собитқадам бўлсак, бидъату хурофатларга албатта барҳам берамиз, иншааллоҳ. Ушбу ўринда таниқли шоир домла Отабек Боқонийнинг “ИРИМ” шеъридан парча келтиришликни жоиз деб топдик:\nБидъат йўллар тузоққа,\nҚочгин ундан узоққа.\nОлиб борар дўзахга\nЯратган Зот ҳаммамизни ҳидоят йўлида собитқадам айласин. Амин.\nАввалги Табиат – неъмат\nКейинги Ҳунар – инсон қадрин оширар


Сиëсийларга "сим-сим" йўқ\n13 май 2021, Тошкент вақти: 17:56\nЎзбекистон қамоқхоналарида сақланаëтган "сиëсийлар" ҳужраси эшиги очилиш ўрнига¸ уларга осилган қулфлар кўпайгандан кўпаймоқда.\nСанжар Умаровнинг оиласи "Серқуëш Ўзбекистон" коалицияси етакчисининг амнистияга кўра озодлик этилгани учун Сенатга раҳматлар айтаëтган бир пайтда¸ бошқа сиëсий маҳбуслар яна амнистиядан мосуво қолди.\n“Серқуёш Ўзбекистон” коалицияси етакчиси, деб танилган Санжар Умаровнинг яқинда қамоқдан озод қилиниши сиёсий мотивлар билан қамалган бошқа мухолифатчилар, инсон ҳуқуқлари ҳимоячилари ва журналистларнинг ҳам озод қилинишига умид уйғотди.\nБоз устига уларни озод қилишга шу кунда ҳуқуқий асос ҳам бордек: Ўзбекистон мустақиллигининг 18 йиллиги муносабати билан эълон қилинган амнистия муддати ҳали якунига етгани йўқ.\nХўш, қамоқхонанинг Санжар Умаров учун очилган эшиклари бошқалар учун ҳам очиладими?\n11 ноябр куни Озодлик радиоси Умаровлар оиласи номидан гапириш ваколатини олган PR компания вакили Nicole Cotrill дан хат олди.\nМактубга Умаровлар оиласининг баёноти илова қилинган бўлиб, унда оиланинг хурсанд эканлиги билдирилган.\nСанжар Умаровнинг турмуш ўртоғи ва фарзандлари уни авф этгани учун Олий Мажлис Сенатига миннатдорчилик изҳор этган.\nБугунги мавзуни ўрганишимиз учун, сўнгги жумладаги "авф этмоқ" ибораси муҳимдир.\nХўш, Санжар Умаров амнистияга тушдими ёки бошқа сабабларга кўра озод қилиндими?\nБиринчи бўлиб, Бош прокуратура билан боғландик. Мазкур идора матбуот котиби Светлана Ортиқова бу масала юзасидан бугуноқ информация беришга тайёр эмаслигини билдирди.\nҲуқуқшунос Суҳроб Исмоилов Санжар Умаровнинг ҳимояси билан шуғулланган сўнгги адвокат. У куни кеча бир эшиттиришимизда Умаров амнистияга тушмаган бўлса керак, деган эди.\n- Мен “Амнистия Санжар Умаровга қўлланилмади” деб инкор қилганим йўқ. Лекин мен Санжар Умаровнинг иши бўйича охирги адвокат сифатида қатнашганимда¸ оиласи билан бир хил тузилган илтимосномамиздаги энг асосий талабимиз Санжар Умаровни соғлиғи ëмонлашганлиги туфайли ва қамоқ шароитларида соғлиғини тиклашга шароитлар етарли эмаслигини инобатга олиб¸ жазо муддатидан олдин илгари озод қилишини сўраб жуда кўплаб жойларга мурожаат қилганмиз. Оиласи номидан ҳам мана шунақа мурожаатномалар жуда кўп Ўзбекистондаги давлат органларига топширилган. Мен амнистия қўлланилганини инкор этмаган ҳолда¸ соғлиги сабабли деган мазмунда муддатдан илгари озод қилинган бўлса керак¸ деб тахмин қилган эдим ўтган гал¸ дейди ҳуқуқшунос Суҳроб Исмоилов.\nИнсон ҳуқуқлари “Эзгулик” жамияти сиёсий мотивлар билан қамалган бошқа ўнлаб ўзбекистонликлар қатори Санжар Умаровнинг ишини ҳам доим диққати марказида тутган ташкилот.\n“Эзгулик” вакили Абдураҳмон Ташановнинг фикрича, Умаровга нисбатан амнистия қўлланилгани йўқ.\n- У касаллигига кўра озод қилинди. У касаллиги туфайли 64/47 муассасасидан Товоқсойдаги учинчи колонияга олиб келинган эди. У 240 кун давомида изоляторда сақланган. Ҳар қандай одам 240 кун давомида жазо изоляторида сақланадиган бўлса¸ у албатта соғлиғини йўқотади. Охири марта бизнинг жамиятнинг раиси билан бизнинг жамиятимизнинг адвокати унинг олдига борганида¸ унинг аҳволи жуда ëмон эди¸ дейди Абдураҳмон Ташанов.\nДемак, Санжар Умаровнинг озод бўлишига амнистиянинг алоқаси борлигидан йўқлиги кўпроққа ўхшайди.\nУнинг қамоқдан бўшашига Вашингтон-Тошкент муносабатлари таъсирига, мавзудан чиқиб кетмаслигимиз учун тўхталмаймиз.\nСуҳбатдошларимизга кўра, якунига етаётган амнистия жараёнида сиёсий мотивлар билан қамалганларнинг озод бўлгани тўғрисида маълумотлар йўқ.\n- Кейинги пайтларда ўзи биз сиëсий маҳбуслар деб ҳисоблаëтган ҳуқуқ ҳимоячилари¸ мухолифатчиларнинг бирортасига бу амнистия теккани йўқ. Масалан¸ бир типик мисол сифатида амнистия қўлланиши керак бўлган ва озод қилиниши керак бўлганлардан биттаси Абдурасул Худойназаров эди¸ дейди Абдураҳмон Ташанов.\nАбдурасул Худойназаров Инсон ҳуқуқлари “Эзгулик” жамиятининг Ангрен шаҳридаги бўлими раиси эди. У\n- 2005 йилда қамалган эди. Қийноқлар туфайли ўтган йил ўзининг жонига қасд қилган эди. Бахтли тасодиф туфайли омон қолган эди. Лекин мана ўтган йили амнистия эълон қилиниши арафасида унга нарушение ëзишди. “Гимнни айтмадинг. Каравотингда нотўғри ëтдинг” деб нарушение ëзишаверади. Сиëсий маҳбуслар амнистия мурувватидан бебаҳра қолаверади. Жиноятчилар ëки коррупционерлар амнистия туфайли чиқиб кетаверади¸ дейди Абдураҳон Ташанов.\nАмнистияга умид қилаётганлардан бири “Мазлум” инсон ҳуқуқлари ташкилоти раҳбари Аъзам Турғуновдир.\nУ бир йил аввал Қорақалпоғистонда, бир фуқаронинг жамоатчилик ҳимоясини амалга ошираётган чоғида ҳибсга олинган ва кейинчалик Қорақалпоғистон суди қарори билан товламачиликда айбланиб, 10 йилга қамалган эди.\nШу кунда Қаршидаги қамоқхонада сақланаётган Турғуновнинг турмуш ўртоғи Мўътабар опа билан гаплашдик.\nМўътабар опа: Сентябр ойида ўғлим бориб келди. Олдиларида бир сутка бўлиб қайтиб келди.\nОзодлик: Аҳволи яхши эканми?\nМўътабар опа: Нима дейсиз энди. Озиб кетганлар. Шу 40 килолар бўлиб қолганлар.\nОзодлик: Шу даражада озиб кетибдиларми?\nМўътабар опа: Шунақа озиб кетганлар. Шунақа озиб кетган. Кўрсанглар ўзинглар ҳам ҳайрон қоладиган даражада.\nОзодлик: Амнистияга тушиши ҳақида гап-сўзлар бўлгандир. Бировларга мурожаат қилгандирсизлар.\n- Йўқ¸ йўқ. Амнистияга тушмаптилар. Унақа нарса йўқ экан¸ дейди Аъзам Турғуновнинг турмуш ўртоғи Мўътабар опа.\nЎзбекистонлик мухолифатчилар ва инсон ҳуқуқлари ҳимояси билан шуғулланувчи маҳаллий ва халқаро ташкилотлар қўлидаги ўзбекистонлик сиёсий маҳбуслар рўйхатида кўплаб кишиларнинг исмлари бор.\nМана ўша рўйхатдагиларнинг баъзилари:\nМурод Жўраев, Мамадали Маҳмудов, Рашид Бекжонов, Муҳаммаджон Бекжонов, Юсуф Рўзимуродов, Самандар Қўқонов, Исоқ Абдуллаев, Руҳиддин Фахруддинов, Акром Йўлдошев, Баҳодир Қамбаров, Юсуф Жумаев, Машраб Жумаев, Солижон Абдураҳмонов, Исроил Холдоров, Мамаражаб Назаров, Аъзам Фармонов, Алишер Кароматов, Ғайрат Михлибоев, Абдусаттор Ризаев, Норбой Холжигитов...\nЯна давом эттириш мумкин бу машъум рўйхатни.\nУ йилдан йилга узайиб бормоқда.\nАмнистиянинг бу рўйхатдагиларга дахли йўқлигича қолмоқда.


ҚАРДОШЛИК ВА ҲАМКОРЛИК ТАНТАНАСИ - Ўзбекистон овози газетаси\nота юртнинг очилган эшиклари\nТуркия Президенти Режеп Таййип Эрдўғоннинг Ўзбекистонга давлат ташрифи давомида ўзаро меҳрли муносабатлар ҳар қадамда сезилиб турди. Бу ҳикмат Президентимиз Шавкат Мирзиёевнинг «Турк халқининг Ўзбекистонни ота юрт дейишида чексиз ҳурматини ифодалаш учун шу сўзнинг ўзи кифоя», деган фикрида; президентларнинг жаҳолатга қарши курашда бир сафда туриш аҳдида; ўртада бўлган ажралиш бартараф этилиб, турк халқи учун ота юртга зиёрат эшикларининг очилганлигида; Туркия Президентининг «Ҳурматли қардошим», деб мурожаат этишида; Режеп Эрдўғоннинг олқишлар билан тингланган «Бир киши ариқ очади, минг киши шу ариқдан сув ичади», деган мақол бор. Шавкат Мирзиёев билан бугунги учрашувимиз ва эришилган келишувлар ўша ариққа ўхшайди. Миллионлаб фуқароларимиз баҳраманд бўладилар», деган сўзларида; стратегик ҳамкорликни янги босқичга кўтаришда икки томонда ҳам ирода борлиги ҳақидаги комил ишонч билан айтилган хулосаларда намоён бўлди. Ҳақиқий дўстлик ҳиммати Президентимиз Шавкат Мирзиёевнинг «Ота юртингиз эшиклари сизлар каби яқин қардошларимиз учун доимо очиқ», деган самимий сўзларида ўз ифодасини топди.\nДарҳақиқат, ушбу ташриф натижалари ҳамкорлигимиз тарихида мутлақо янги саҳифа бўлиб қолади. Янги марраларга йўл очиб беради. Зеро, Туркия ва Ўзбекистон тарихи — буюк, урф-одат ва анъаналари муштарак, энг яқин қардошлар тарихи. Халқимизнинг энг бахтли куни — мустақиллик. Ўзбекистоннинг давлат мустақиллигини дунёдаги 200 дан ортиқ мамлакатлар ичида биринчи бўлиб Туркия қутлаганини унутмаймиз. Бу азалий бирлик халқаро майдонда ҳам, ўзаро алоқаларда ҳам бир-бирини доимо қўллаб-қувватлашда бардавом бўлади. Бўлиб ўтган музокаралар, имзоланган ҳужжатлар ушбу иқтисодий, сиёсий ва бошқа йўналишлардаги ҳамкорлигимиз натижаларини яна бир поғона юқорига кўтаради.\nТуркия Президенти Режеп Эрдўғон Ўзбекистоннинг қаҳрамон шоирлари — Абдулла Ориповнинг «Мен нечун севаман Ўзбекистонни?», Эркин Воҳидовнинг «Ўзбегим» қасидаларидан парчаларни илҳом билан ўқиди. Турк лаҳжасида янграган машҳур «Ўзбегим» ўзбек ва туркнинг буюк, муштарак тарихини, гоҳ шуҳратли, гоҳ мағлубиятли асрларда чеккан дардларини, буюк орзуларини эслатди. Турк халқи тилидан ўзбек халқига «ўзбегим», деб айтилган қардошлик изҳори бўлди:\nТарихингдир минг асрлар ичра пинҳон ўзбегим,\nСенга тенгдош Помиру оқсоч\nСўйласин Афросиёбу, сўйласин\nМана бу сатрлар ўзбек қалбининг энг нозик торларини чертиб, бугунги ислоҳотлар шиддатини, ҳамкорлик истиқболини кўрсатди:\nМузаффар бўл, ғолиб бўл, ўктам,\nБоқий тургай кошонанг сенинг\nУлуғ башар оиласида.\nҲа. Қайта-қайта айтилган бу назм жавоҳирлари ташриф кайфиятини кўтариб, унинг меҳрини, руҳини, самимиятини ошириб юборди.\nТурк — тарихий шахс исми. Мирзо Улуғбек бобомиз Туркни «машриқнинг биринчи қони», деб бундай тавсифлаган эди: «У (турк) оқил ва боадаб бўлиб, ҳунарманд бўлган. Ўз қавми орасида хуш расм-русумлар, гўзал тартиблар ўрнатган. Таомга туз солиш, шунингдек, чорва ва ҳайвонлар терисидан либос тикиб кийиш ҳам Турк даврида пайдо бўлди. Турк 240 йил умр кўрган», деб ёзган ўзининг «Тўрт улус тарихи» китобида.\nТуркийлар — жаҳондаги энг қадимий ва йирик этнослардан бирининг номи. Қадимги Хитой манбалари маълумотларига кўра, бу атама бундан 3,5-4 минг йил муқаддам расмсимон иероглифлар билан тошга ўйиб ёзилган. Битикларда «тиек» ва «тиаук» шаклида учрайдиган турк сўзи бақувват, баркамол, одиллик каби маъноларни англатган. Қадимги Хитой манбаларида турклар қиёфаси чуқур кўзли, қирра бурунли, басавлат бўлгани қайд қилинган.\nМилоддан олдинги 2-асрдан — милоддан аввалги 3-асргача бўлган даврда турклар Ҳун ҳоқонлиги таркибида бўлган. Шу сабабли Хитой манбаларида «шюнну», «ҳунну» деб ҳам аталган. Кейинчалик хитойлар туркларни «тиеклэ»(замонавий тилда «теле») деб аташган.\nТуркийшуносликнинг энг муҳим манбалари VII-XI асрларга мансуб Ўрхун-Енисей ёзув (битик)лари, «Девони луғатит турк», Абулғози Баҳодирхоннинг тарихий-этнографик асарлари ва бошқалар ҳисобланади. Ўзбек ва турк халқлари кўп асрлик умумий тарих, ягона тил ва дин, муштарак қадриятлар ва ўхшаш урф-одатлар билан бир-бирига чамбарчас боғланган. Соҳибқирон Амир Темурнинг «Бизким мулки Турон Амири Туркистон, миллатларнинг энг улуғи Туркнинг бош бўғинимиз», деган муборак сўзлари турк ва ўзбеклар тарихи бирлигининг олий ҳужжати бўлиб хизмат қилади.\nЎЗБЕКИСТОН БАЙРОҒИ ҲИЛПИРАЙДИ...\n«Ўзбекистон миллий энциклопедияси»да: «Жаҳонда 100 миллиондан ортиқ киши 35 туркий тилда сўзлашадилар. Турк ижодий қудратининг салоҳияти ўзбек адабий тилининг асосчиси Алишер Навоий номи билан боғлиқ», дейилади. Бу бежиз эмас. Буюк бобомизнинг барча туркий тил соҳибларининг муҳтарам шоири эканлигини унинг:\nАйладим ул мамлакатни якқалам, —\nдеган сатрлари ҳам тасдиқлаб туради. Яъни, «мен туркий шеърият байроғини кўтариб, туркий тилда сўзлашувчиларнинг барчасини бир адабий тил остига бирлаштирдим», дейди аллома ўзининг «Лисон ут-тайр»ида.\nАгар бир қавм, гар юз, йўқса мингдир,\nМуайян турк улуси худ менингдир.\nЧерик чекмай Хитодин то Хуросон\nХуросон демаким, Шерозу Табрез...\nЖаҳон харитасида ушбу байтларда қамралган ҳудудларни тасаввур этсак, Хито, яъни Шарқий Туркистондан Табризгача яшаган юзлаб халқлар — жами турк улуси Алишер Навоийнинг илҳомидан баҳра олгани маълум бўлади.\nПрезидент Режеп Эрдўғон Туркий тилдаги давлатлар йиғилиши кенгашининг Туркиядаги офисида фақат Ўзбекистон байроғи етишмаётгани ҳақида айтди. Президентимиз Шавкат Мирзиёев ташаббуси билан Ўзбекистон байроғи энди туркий тилли давлатлар байроғи сафида ҳилпираб туради. Ўзбекистон туркий тилдаги давлатлар йиғилишининг Бишкекда бўлиб ўтадиган навбатдаги саммитида қатнашадиган бўлди.\nХалқларимизнинг азалий маънавий — миллий, исломий бирлигининг яна бир мисолини XIX асрнинг иккинчи ярмида халқимиз ҳаёти, феъл-атворини ўрганган венгер олими Арминий Вамберининг қайдларида кўрамиз. Ўша давр ўзбеклари ҳақида олим шундай ёзади: «...ўзбеклар художўйдир ва болалардан қунт талаб қилишади; муғомбирлик камдан-кам учрайди; ўзбеклар яхши мусулмондирлар — шу жиҳатдан анатолиялик туркларга ўхшайдилар; ашула ва мусиқани жон дилидан севишади».\nЯхши мусулмонликда бир-бирига ўхшашлик намуналари нафақат кўҳна тарихда, балки бугунги ҳаётда, нафақат мамлакатларимизда, балки жаҳон миқёсида намоён бўлмоқда. Бир мисол. Президентимиз Шавкат Мирзиёевнинг 2017 йил 19 сентябрь куни Бирлашган Миллатлар Ташкилотининг 72-сессиясида сўзлаган нутқини эслайлик. Президентимиз нутқи Буюк аждодларимизга эҳтиромдан бошланди. Президентимиз ҳақиқий ислом динидан ислом номидан қилинаётган жиноий қилмишларни фарқлашга даъват қилди. Буни фақат Имом Бухорий, Исо Термизий, аз-Замахшарий, Бурҳониддин Марғиноний, Мотурудий, Насафийлар каби ислом маърифатининг юзлаб устунларини етиштириб берган халқнинг фарзанди айтишга ҳақли эди.\nҚуръони каримдан кейинги китоб «Саҳиҳи Бухорий» ёки Имом Бухорийнинг исми ёзилган китоблар бугун дунёнинг ҳар бир мусулмон хонадонида турибди. Ана шу муборак китобнинг муаллифи — Имом Бухорийнинг ватани бўлмиш Ўзбекистон «Жаҳолатга қарши маърифат» деган халоскор ташаббусни ўртага ташлади. Ўшанда «Юксак минбарлардан бизнинг буюк боболаримиз ҳақида сўзлаш учун катта юрак, кучли ирода ва ўз халқига кучли муҳаббат керак. Бирорта президент бу ишни қила олмас эди. Фақат Шавкат Мирзиёев қила олди», деб Президентимизни биринчи бўлиб қутлаган ҳам қардош Туркия Республикаси раҳбари Режеп Эрдўғон бўлди.\nБИР КИШИ АРИҚ ОЧАДИ...\nБугун халқаро муносабатларнинг мутлақо янги формати амалда. Барча халқлар каби туркий халқлар ҳам озод. Эркин. Ким билан қандай муомала қилиш эрки қўлларида. Туркийликни сиёсий эмас, маданий майдон ўлароқ англаб, ўзаро фойдали иқтисодий, сиёсий, маданий ҳамкорлик йўлларини очмоқдалар. Бу йўллар оби ҳаёт келтирувчи ариқларга ўхшайди. Шу сабабли Туркия Президенти Режеп Эрдўғоннинг «Бир киши ариқ очади, минг киши шу ариқдан сув ичади», деган ўзбек халқ мақолини ихлос билан айтиб, шарҳлагани бежиз эмас.\nИшонч — маънавият масаласи. Ишонч — мардлик, садоқат йўлбошчиси. Ишонч сусайса, ишончсизлик, ишончсизлик кучайса, совуқчилик кучаяди. Бунга йўл қўйиб бўлмайди. Президентимиз халқ ишончини қозониш, халқни амалий ишлар натижалари билан ишонтириш талабини муттасил таъкидлайди. Бу адолатли, универсал тамойилнинг давлатлар орасидаги муносабатларда ҳам қадрланиши очиқ-ойдин, мардона айтилди: «Ўртамизда ишончсизлик ва совуқчилик даврлари бўлган эди, лекин биз бирлашиб, ушбу музларни эритдик ва бу совуқчилик энди ҳеч қачон қайтмайди», деб ишонч билдирди Президентимиз.\nБугун бутун дунё нигоҳи инсониятга цивилизацион туртки берган икки туркий давлат — Ўзбекистон ва Туркияда. Икки қардош — дунёнинг иқтисодий ривожланган давлатлари 20 талигида турган Туркия ва шиддат билан ривожланаётган Ўзбекистон яна бир бор комил ишонч билан бир-бирини бағрига босди.\nЎзбек ва турк халқлари кўп асрлик умумий тарих, ягона тил ва дин, муштарак қадриятлар ва ўхшаш урф-одатлар билан бир-бирига чамбарчас боғланган. Конституциясига мувофиқ Туркия Республикаси демократик, дунёвий ва социал-ҳуқуқий давлат. Халқининг деярли 95 фоизини ислом динига эътиқод қилувчилар ташкил қилади. Шу сабабли Туркия Ўзбекистонда буюк алломалар меросини ўрганиш, жаҳолатга қарши маърифат билан курашишга қаратилган ташаббуслар ва амалий ишларни юқори баҳолади. Ўзбекистоннинг Ислом ҳамкорлик ташкилоти фаолияти доирасида Самарқандда Имом Бухорий халқаро тадқиқотлар марказини таъсис этиш таклифини қўллаб-қувватлади. Туркиядаги Ислом тарихи, санъати ва маданияти тадқиқотлари маркази бу ташаббусни қўллаб-қувватлади. Бу икки халқ маънавий илдизларининг азалдан абадгача бардавомлигини яна бир бор тасдиқлади. Буни хотирамизда қоладиган бир манзара — Туркия Президенти Режеп Эрдўғоннинг Бухорои шариф зиёратидан сўнг самолёт трапида туриб ўзбекона хайрлашгани ҳам тасдиқлади. Бу билан турк халқининг раҳбари ота юртга, ота юрт аҳлига ўзининг чуқур эҳтиромини изҳор қилди.


Тўқсон уч йилдан бери на эшитади, на гапира олади: Деҳқонобод тумани марказидан 200 км узоқликда жойлашган қишлоқда яшовчи отахон ҳаёти - Daryo\n19:16, 22.08.2021 127439\nИнтернетда Қашқадарё вилоятининг олис қишлоқларидан бирида яшовчи оиланинг эрта-индин тўкилиб тушиш даражасига етган кулбаси тасвирланган сурат тарқалиб, кўплаб муҳокамаларни келтириб чиқарди. Бу ҳақда Facebook’да ёзган муаллиф киноя билан бу Афғонистон эмас, Ўзбекистон деган бўлса, Twitter’даги муаллиф шунчаки даҳшат, дея таърифлаган.\n«Дарё» мухбири суратдаги фуқароларни излаб, Қашқадарё вилоятининг Деҳқонобод тумани марказидан салкам 200 километр узоқликда жойлашган Оқзов қишлоғида бўлди.\nБолаларини етаклаб кетаётган аёл.\nМаълум бўлишича, суратда совға кўтариб тургани кўринган қизлар ва кекса отахон Деҳқонобод туманининг «Ойбек» маҳалла фуқаролар йиғинига қарашли Оқзов қишлоғида яшовчи Сафар бобо Тўрақулов ва унинг икки нафар қизи — Жумагул ва Жамила бўлган.\n93 ёшли Сафар бобо ва унинг икки нафар қизи\n93 ёшли Сафар бобо Тўрақулов.\nСафар бобонинг икки нафар қизи — Жумагул ва Жамила.\nСуҳбат давомида аниқ бўлишича, Сафар бобо Тўрақулов айни кунда 93 ёшни қарши олган. Турмуш ўртоғи Улдоно момо Қўзиева 2000 йилда вафот этган.\nСафар бобо ва унинг фарзандлари, жияни ҳамда унинг оиласи яшаб келаётган уй.\nСафар бобо ва унинг фарзандлари яшаб келаётган уй.\nСафар бобо ва Улдоно момонинг 3 нафар фарзанди бор.\nТақдир тақозоси билан Сафар бобонинг 1993 йил ва 1995 йилда туғилган қизлари, шунингдек, 1997 йилда туғилган ўғли ақлий носоғлом бўлиб, уларни ҳам вояга етказиш гапириш ва эшитишда имконияти чекланган отахон зиммасида бўлган.\nСафар бобонинг жияни 50 ёшли Алишер Имомовнинг айтишича, тоғаси Сафар бобонинг туғилганидан буён нутқида нуқсон бор. Эшитиш қобилияти бўлмаган. Мактабда таҳсил олмаган, саводи йўқ.\n«Тоғам 93 ёшга кирган бўлса-да, шу ёшгача эшитмайди, гапиролмайди. Тақдир тақозосини қарангки, тоғамнинг уч нафар фарзанди ҳам ақлий заиф бўлиб туғилди. Бироқ нолимаймиз, тўрт мучаси соғ. Имкон қадар ҳаёт кечиришмоқда», — дейди Алишер Имомов.\nКасби ўқитувчилик бўлган Алишер Имомов ойига нари борса 500 минг сўм нафақа эвазига тирикчилик қилиб келаётган Сафар бобо ва унинг уч нафар фарзандига қўлидан келганча ғамхўрлик қилади. Бироқ оила учун бу етарли эмас. Шунга қарамасдан оила шукроналик билан яшамоқда.\n«Сафар бобонинг турмуш ўртоғи 2000 йил вафот этган. Тоғам эндигина 7 ёш, 5 ёш ва 3 ёшга тўлган фарзандларини одамларнинг молини боқиб, оғир юмушини бажариб боқди», — Алишер Имомов.\n«Дарё» мухбири билан суҳбатда бўлган Эшмамат Кўчаров Сафар бобо билан қўшни бўлиб яшашини, бобо ва унинг оиласини 40 йилдан бери танишини айтиб, оилага кўмак зарурлигини айтди.\n«Сафар бобо бизга ён қўшни. Ҳозир 51 ёшда бўлсам, бобони 41 йилдан бери яхши танийман. Мендан эшитсангиз, бобо ногирон. Оёқ-қўли бутун, юради. Нон ейди, чой ичади. Аммо гапиролмайди. Эшитмайди. Фарзандлари ҳам руҳий носоғлом. Тўрт мучаси соғ, аммо ақлий қобилияти йўқ», — дейди Оқзов қишлоғида яшовчи Эшмамат Кўчаров.\nУшбу қишлоқда бўлган «Дарё» мухбири қишлоқ аҳолисининг турмуш тарзи, тирикчилиги билан ҳам қизиқди.\nЭшмамат Кўчаров қишлоғи сўлим ва ўзига ёқишини, бирор марта ҳам қишлоқни ташлаб шаҳарга кўчиб кетиш, шаҳарда яшаш иштиёқи туғилмаганини айтар экан, «қишлоқдошларимиз асосан чорвачилик билан, қолаверса, деҳқончилик билан тирикчилик қилади, шукрки, Яратган ризқимизни кам қилмаган», дейди.\n«Қишлоғимдан кетиш ҳақида ҳеч ўйлаб кўрмаган эканман. Мен учун шу жой, шу қишлоқ, шу манзара қадрдон. Ва ҳеч қачон қишлоғимни ташлаб, шаҳарга кетиш иштиёқи ҳам бўлмаган», — дейди суҳбатдош.\nОқзов қишлоғи жойлашган «Ойбек» маҳалла фуқаролар йиғини раиси Ҳайитмурод Исмоиловнинг маълумот беришича, 7 та қишлоқдан иборат МФЙда 630 та хонадон ва ушбу хонадонларда 3250 нафар аҳоли истиқомат қилади.\n«Оқзов қишлоғида эса 20 та хўжалик истиқомат қилади», — дейди раис Ҳайитмурод Исмоилов.\n«Дарё» мухбири сўровига жавобан Деҳқонобод тумани ҳокими Зоир Алиқулов 15 август, якшанба дам олиш куни бўлишига қарамасдан отахон яшаётган қишлоққа, Сафар бобо хонадонига борди. Ва отахонга янги уй қуриб берилишини, ақлий заиф бўлган фарзандлари учун ногиронлик нафақаси тайинланишини маълум қилди.\nДеҳқонобод ҳокими Зоир Алиқулов отахон ва унинг қизларини кўришга борди.\n«Дарё» мухбирининг аниқлаштиришича, вилоятда туман марказидан узоқда жойлашган ва аҳоли учун туман марказига бориб келиш муаммо туғдириши мумкин бўлган қишлоқлар сони кўп.\nЖумладан, Деҳқонобод туманининг «Ойбек» маҳалла фуқаролар йиғини ҳудудидаги қишлоқлар — Оқзов, Оққишлоқ, Кон, Қоработир қишлоқлари, «Сарчашма» маҳалла фуқаролар йиғинига қарашли Дуоб, Бошчорбоғ, Чилгаз қишлоқлари, Шаҳрисабз туманидаги Кўл, Ғэлон қишлоқлари, Яккабоғ туманининг Вори, Зармаст, Гулдара, Дарё қишлоқлари, Чироқчи туманининг Тарағай, Лангар қишлоқлари туманлар марказидан узоқ ва олисда жойлашган қишлоқлар ҳисобланади.\nАввалроқ «Дарё» ана шундай қишлоқларда яшовчи аҳоли муаммоларини, туман марказига бориб-келишдаги машаққатлар ва об-ҳаво ноқулай пайтларда ушбу қишлоқ аҳолисининг туман марказидан узилиб қолиши ҳақида сўз юритган.\n18:12, 28.09.2021 75006\n23:58, 07.10.2021 70711\n07:34, 17.10.2021 79714\n11:08 Бугун 1339\n10:56 Бугун 651\n10:37 Бугун 9167\n10:18 Бугун 2591\n22:19, 17.10.2021 98582\n08:09, 18.10.2021 85277\n19:20, 17.10.2021 70213


ЎзА - Тошкент вилояти ҳокими: Тор доирадаги тиббиёт мутахассислари уй-жой билан таъминланади\n14.03.2019 18:12 Чоп этиш версияси\nТошкент вилояти ҳокими: Тор доирадаги тиббиёт мутахассислари уй-жой билан таъминланади\nТошкент вилоятида ишлаш истагини билдирган тор доирадаги 100 нафар тиббиёт ходими уй-жой билан таъминланади.\nХусусан, олий тоифали мутахассис ўз йўналиши бўйича вилоятнинг эҳтиёж мавжуд бўлган ҳудудига юборилиб, унга ўша ҳудудда қурилаётган арзон уй-жойдан ажратилади ва уйнинг бошланғич тўлови маҳаллий бюджет маблағлари ҳисобидан тўлаб берилади.\nБу ҳақда Халқ депутатлари Тошкент вилояти кенгашининг аҳолига кўрсатилаётган тиббий-санитария ёрдами сифати ва самарадорлигини ошириш, тиббиёт муассасаларининг моддий-техника базасини мустаҳкамлаш, санитария эпидемиологик барқарорликни таъминлаш, аҳоли ўртасида соғлом турмуш тарзи ва овқатланиш маданиятини тарғиб қилиш, малакали кадрларни жалб этиш масалаларига бағишланган навбатдаги сессиясида маълум қилинди.\nХусусан, вилоят ҳокими Ғуломжон Ибрагимов аҳоли сифатли тиббий хизматдан фойдаланишга тўла ҳақли эканига эътибор қаратиб, бу борада вилоятда тор доирадаги тиббиёт мутахассисларига эҳтиёж борлигини қайд этди.\n– Тиббиёт йўналишидаги олий таълим муассасалари билан музокаралар олиб боряпмиз, – деди вилоят ҳокими. – Агар мазкур таълим муассасалари битирувчилари вилоятга ишга келса, 100 нафарига уй-жойининг бошланғич тўловини тўлаб берамиз. Айни пайтда вилоятнинг тор доирадаги тиббиёт мутахассисларига бўлган эҳтиёждан келиб чиқиб, хорижда мазкур йўналишда таҳсил олаётган 10 нафар талабанинг шартнома пули тўлаб берилмоқда. Мақсад – уларни вилоятга олиб келиш ва аҳолига кўрсатилаётган тиббий хизмат сифатини ошириш.\nМаълумотларга кўра, вилоят тиббиёт муассасаларида қарийб 4 минг 700 штат бирлиги мавжуд бўлиб, айни пайтда 860 дан ортиқ иш ўринлари бўш. Мавжуд ваканциянинг 60 фоизини тор доирадаги мутахассислик ташкил этади.\nСессияда маълум қилинишича, вилоятнинг ҳар бир ҳудудига тиббиётни ривожлантириш учун ажратилиши режалаштирилган маблағга қўшимча равишда, ўша ҳудуд маҳаллий бюджетининг орттириб бажарилган қисмидан 10 фоизи ажратилади.


Боку Ереванни Озарбайжоннинг Гянжи шаҳрига ҳужум уюштирганликда айблади - zarnews.uz\nБоку Ереванни Озарбайжоннинг Гянжи шаҳрига ҳужум уюштирганликда айблади\nАрманистон қуролли кучлари томонидан Озарбайжоннинг Гянжи шаҳрига уюштирган ракетали ҳужум оқибатида одамлар ҳалок бўлди ва жароҳатланди. Бу ҳақда 17 октябрь куни Озарбайжон Бош прокуратураси маълум қилди.\n“Гянжи шаҳрининг марказий қисмига, тинч аҳолига нисбатан уюштирилган ракета ҳужумлари оқибатида камида 12 киши ҳалок бўлди, 40 дан ортиқ одам жароҳатланди, кўп сонли фуқаролик инфратузилмалари ва транспорт воситалари жиддий зарарланди. Айни вақтда воқеа жойида прокуратура жабрланганлар рўйхатини аниқлаштириш бўйича тергов тадбирларини олиб бормоқда. Вазият юзасидан жамоатчиликка қўшимча маълумот тақдим этилади”, дейилган прокуратура матбуот хизмати баёнотида.\nШу билан бирга Озарбайжон фавқулодда вазиятлар вазирлиги 13 киши ҳалок бўлганлиги ҳақида хабар берди.\nАрманистон мудофаа вазирлиги матбуот котиби Шушан Степанян, Арманистон томонидан Озарбайжон томонга ҳеч қандай ҳужум уюштирилмаганини таъкидлади ва ушбу айбловни инкор этди.\nОзарбайжон президенти Илҳом Алиев ушбу ҳужумни ҳарбий жиноят деб атади ва бунга қарши жанг майдонида жавоб қайтарилишини таъкидлади.\n“Бу ҳарбий жиноят, инсониятга қарши жиноят. Агар дунё ҳамжамияти уларни жазолашни истамаса, биз уларни жазолаймиз. Биз жанг майдонида жазолаймиз, жавоб қайтарамиз”, деди Алиев халққа қилган мурожаатида.\nТуркия Озарбайжонга қўшин юборишга тайёр эканини маълум қилди


Азиз Воитов 84 нафар ходимнинг меҳмонхонада ўтказган кунлари учун бюджет маблағларидан бир сўм ҳам ишлатилмаганлигини изоҳлаб берди — Review.uz\nИнвестиция ва ташқи савдо вазирлигининг 84 нафар ходими Тошкент шаҳрида жойлашган Inter Hotel (собиқ Intercontinental) меҳмонхонасида 22 сутка яшаб, 918 миллион 677 минг 500 сўм тўлов амалга оширгани ҳақидаги хабарни вазирлик масъул ходими изоҳлади.\nДавлат харидлари бўйича очиқланган маълумотга кўра, Инвестиция ва ташқи савдо вазирлигининг 84 нафар ходими Тошкент шаҳрида жойлашган Inter Hotel (собиқ Intercontinental) меҳмонхонасида 22 сутка яшаб, уч маҳал овқатлангани ҳамда меҳмонхона анжуманлар залидан фойдалангани учун 918 миллион 677 минг 500 сўм тўлов амалга оширилган.\nВазирлик ва меҳмонхона ўртасида тузилган 7 апрель кунги шартномага қўшимча қилинган ҳужжатга мувофиқ, ҳар бир ходимнинг меҳмонхонада яшаб, овқатланиши бир сутка учун 515 минг сўмга баҳоланган. Анжуманлар залидан 22 сутка фойдаланиш учун эса 77 миллион 402 минг сўм тўлаб берилган.\nТаъкидланишича, ушбу шартнома Лойиҳа бошқаруви миллий агентлигининг тегишли хатига асосан меҳмонхона билан тўғридан тўғри тузилган.\nИнвестициялар ва ташқи савдо вазирининг биринчи ўринбосари Азиз Воитов ушбу ҳолат юзасидан изоҳ берди:\n«Бугун ОАВ тарқатаётган маълумотларга изоҳ берар эканман, эътиборни нашрда етишмаётган баъзи тафсилотларга қаратмоқчиман.\nХодимларни меҳмонхонага жойлаштириш тўғрисида қарор биринчи локдаун киритилиши билан боғлиқ бўлган вақт босими шароитида қабул қилинган. Эпидемиологик вазиятнинг ноқулай ривожланиши натижасида вазирлик олдида карантин чекловларининг қийин шароитида экспорт қилувчи корхоналар ва инвестиция лойиҳаларини амалга оширувчи тадбиркорларни қўллаб-қувватлаш бўйича самарали иш учун минимал миқдордаги кадрларни кафолатлаш вазифаси турган эди. Ўрта менежмент ҳар бир бўлимнинг бир ёки иккита асосий мутахассиси билан биргаликда масофадан туриб ишлаш учун меҳмонхонада изоляция қилиниш сценарийси танланди. Ҳаммаси бўлиб вазирликнинг марказий аппарати ходимларидан 84 нафари танлаб олинди. Кўпинча, ходимлар уйдан масофадан ишлашга ўтказилди ва ИТСВ раҳбарияти барча хавфсизлик талабларига риоя қилган ҳолда одатдагидек ишлашда давом этишди.\nМеҳмонхонани турар жой учун белгилашнинг мантиқийлиги аниқ ва шаффофдир: Inter Hotel - бу бизга қарашли меҳмонхона бўлиб, уни Inter Forum ДУК бошқаради. Вазиятни бошқариш ва маблағни тежаш нуқтаи назаридан, бу шубҳасиз энг яхши вариант, бинобарин маблағ ИТСВ тизими ичида айланган. Бундан ташқари, ушбу харажатларни қоплаш учун бюджет маблағларидан бир сўм ҳам ишлатилмаган.\nБундан ташқари, Inter Hotel юқори нарх категориясига тегишли меҳмонхоналардан бири эканлигига қарамасдан, биз шахсларни карантинда жойлаштириш учун меҳмонхоналарга тавсия этилган маблағдан четга чиқмадик. Бу бўйсунувчи ташкилот танловининг яна бир ижобий томони, аммо меҳмонхонанинг ўзи учун бизнинг ташаббусимиз «мажбурий» юкга айланмади: аксинча – локдаун шароитида биз меҳмонхоналар ходимларининг камида қисман бандлигини таъминладик.\nМуҳими, шуни таъкидлашни истардим, ушбу стратегия ўзининг самарадорлигини исботлади - 84 нафар ходимнинг ҳеч бири коронавирус билан касалланмаган. Бу вазирликнинг узлуксиз ишлашини ва натижада иқтисодий самараси юз миллионлаб эмас, балки триллионлаб сўмни ташкил этадиган лойиҳаларни амалга оширишни таъминлади.\nБироқ, келажакда ташқи сўровлар учун очиқ ташкилот сифатида биз оммавий ахборот воситаларидан конструктив ёндашувни кутиб қоламиз. Бизнинг фикримизча, вазирликнинг кейинги тушунтиришлари билан эмас, балки олдиндан олинган маълумотлари билан ушбу турдаги нашрлар бир ёқлама бўлмас эди. Умид қиламизки, охир оқибат биз оммавий ахборот воситалари билан ўзаро муносабатларнинг айнан шу форматига келамиз".


Драматик кечган ўйинда "Насаф" "Навбаҳор" майдонида ғалаба қозонди\n12 декабрь, 2020, 18:33\nТеглар:Насаф | Навбаҳор | Ўзбекистон кубоги | Дарко Станоевич\nЎйин тақдири қўшимча бўлимларда ҳал бўлди.\nЎзбекистон кубоги баҳслари давом эттирилмоқда. Бугун 1/4 финал босқичидан ўрин олган учрашувлар ўтказилди. Ўз уйида "Насаф"ни қабул қилган "Навбаҳор" 1:2 ҳисобида мағлубиятга учради.\nДастлаб, бирга-бир вазиятга чиқиб борган Марко Станоевич ҳисобни очган бўлса, асосий вақтга қўшиб берилган дақиқаларда Шоҳрух Маҳмудҳожиев тарози паллаларини тенглаштирди. Захирадан ўйинга қўшилган ярим ҳимоячи жарима зарбасини аниқ амалга оширди.\nШу тариқа, бош ҳакам Зокир Қодиров томонларни қўшимча бўлимларга таклиф этди. Экстра-таймларнинг иккинчисида Рўзиқул Бердиев захирадан майдонга туширган Хусайн Норчаев жамоасини кейинги босқичга олиб чиққан голга муаллифлик қилди. Шеригининг узатмасидан кейин ёш ҳужумчи бўш қолган дарвозага тўп киритди.\nЎзбекистон кубоги 1/4 финал\nСтадион: Марказий "Навбаҳор" стадиони\nЎйинга 1 дақиқа қўшиб берилди.\nТўп учун курашда Траоре ва Соловьев тўқнашиб кетди. Ҳар икки футболчига тиббий ёрдам керак.\nЖарима майдони ташқарисидан йўлланган зарбани Неъматов қайтаришга эришди.\nФайсал Траоре ўйинга қўшилди. У Ойбек Бозоровни алмаштирди.\n"Навбаҳор"нинг навбатдаги ҳужуми муааффақиятсиз якунланди.\nЭҳсони Паншанбега тиббий ёрдам кўрсатилмоқда.\nАзим Аҳмедовнинг узоқ масофадан берган зарбасига аниқлик етишмади.\nГол урган қаршиликлар бурчак тўпидан унумли фойдалана олмади.\nГООООООООООООЛЛЛЛЛЛЛЛ! "Насаф" ҳисобда олдинга ўтиб олди!\nБўш қолган дарвоза қаршисида шеригидан пас қабул қилиб олган Хусайн Норчаев жамоасини ҳисобда олдинга олиб чиқди.\nДарҳол ҳужумга ўтган Жўрабек Маннонов жарима майдонига пас узатди. Юсупов уни ушлаб олди.\nТўртинчи тайм бошланди!\nФутболчилар ҳал қилувчи бўлим олдидан бироз дам олиб, муаббийлардан керакли тавсияларни қабул қилиб олмоқда.\nЎринбоев қанотдан марказга узатма амалга оширди. Ҳимоячилар тўпни узоқлаштирди.\nТурғунбоев яна бир бор ўйиндан ташқари ҳолатда қолиб кетди.\nАзим Аҳмедовга кичик тиббий ёрдам кўрсатилди.\nҲимояда ишончли ҳаракат қилган "Насаф" футболчилари рақибнинг қарши ҳужуми секинлашишига эриша олди.\nЎз жойини ташлаб, олдинга югуриб чиққан Неъматов Турғунбоевга имконият қолдирмади.\nАзиз Турғунбоев бу сафар офсайдда қолиб кетди.\n"Насаф" яхши стандарт вазиятни қўлга киритди. Бироқ жарима майдонига оширлган тўп ҳимоячилар томонидан узоқлаштирилди.\nМайдон эгалари яна фаолликни оширмоқда. Сўнгги дақиқаларда киритилган гол наманганликларга катта мотивация бергани кўриниб турибди.\nУчинчи бўлим бошланди!\nУчрашувнинг асосий вақти ўз ниҳоясига етди. Ҳакам қўшимча бўлимларга мурожаат қилди. Бизни кузатишда давом этинг!\n"Насаф" футболчилари ҳакамга жиддий эътироз билдирмоқда. Захира ўриндиғидаги Жавоҳир Эсонқулов огоҳлантирилди.\nГООООООООООООЛЛЛЛЛЛЛЛЛ! "Навбаҳор" ҳисобни тенглаштирди!\nШохрух Маҳмудҳожиев жарима тўпини қойилмақом ижро этиб, тарози паллаларини тенглаштирди.\nЖарима майдони чизиғига 1 метр масофа қолганда Жўрабек Маннонов қоида бузди. "Навбаҳор" учун катта эҳтимол билан охирги имконият.\nЎйин вақтини сунъий чўзгани учун Абдувохид Неъматов огоҳлантирилди.\nИслом Кенжабоев ўрнига Шохмалик Комилов майдонга тушди.\n"Навбаҳор" футболчисининг яқин масофадан берган зарбаси ҳимоячилардан ўтмади.\nХусайн Норчаев жуда яқин масофадан зарба бера олмади. Ёш ҳужумчи тўпга ета олмади.\nЖўрабек Манноновнинг марказга узатган тўпи ноаниқ кетди.\nҲисобда ортда бораётган "лочинлар" катта куч билан ҳужумга ташланмоқда.\nБурчакдан оширилган тўпни майдон эгалари дарвозага йўллай олмади. Яна бир ҳужум бесамар якунланди.\nДаврон Ҳошимов ўз ўрнини Шоҳрух Маҳмудҳожиевга бўшатиб берди.\nПаншанбе стандартдан жарима майдонига тўп узатди. Бироқ шериклари ҳужумни давом эттира олмади.\nМарко Станоевич ҳамда Бобир Абдиҳолиқов ўрнига Хусайн Норчаев ва Дилшод Раҳматуллаев ўйинга қўшилди.\nБозоров ажойиб техника намойиш этиб, шеригини тўп билан таъминлади. Бироқ Ғофуров тўпни майдон ташқарисига чиқариб юборди.\nЎринбоевга нисбатан ишлатилган қўполлик учун наманганликлар яна бир стандартга эга бўлди.\nЎйин темпи жуда баланд. Футболчилар майдонда борини беряпти.\nҲар икки жамоа вакиллари тинмай олдинга ўтмоқда.\nҚаршиликлар навбатдаги бурчак тўпидан наф чиқара олмади.\nАлиқулов ҳамда Ўринбоев иккинчи қаватдаги тўа учун курашда ўзаро тўқнашиб кетди. Ҳар икки футболчига тиббий ёрдам керак.\nОйбек Бозоров офсайдда қолиб кетди.\nТурғунбоевнинг жаримадан берган зарбасини бу сафар ҳам Неъматов ушлаб олди.\nЖарима майдонига ёриб кираётган Ғофуровни қоида бузиш эвазига Алиқулов тўхтатди. Ҳакам уни огоҳлантирди.\nАзим Аҳмедовнинг ухоқ масофадаг йўллаган зарбасини дарвозабон ушлаб олди.\nКенжабоев ҳужумда босим уюштириб, Аҳмедовни хато қилишга мажбур қилди. Бироқ шеригининг хатосини Юсупов тўғирлади.\nҒофуровга нисбатан жарима майдони яқинида Кенжабоев қоида бузди. "Лочинлар"да яна бир яхши стандарт.\nИгорь Голбан ўйиндан ташқари ҳолатда қолиб кетди.\nТурғунбоевга нисбатан ишлатилган қўполлик учун Умар Эшмуродов огоҳлантирилди.\nТезкор қарши ҳужумга югураётган Абдиҳолиқовни мезбонлар қоида бузиш эвазига тўхтатди.\nРақибнинг хатосидан сўнг тўпни эгаллаб олган Ўринбоев зарба берди. Тўп устун ёнидан ўтиб кетди.\nКенжабоев томон оширилган тўпни Паншанбе қайтарди.\nМезбонлар иккинчи темп билан жарима майдонига узатма амалга оширди. Яқин масофадан берилган зарбани ажойиб сейв намойиш этган Неъматов қайтарди.\nАзим Аҳмедовнинг жаримадан йўллаган зарбасини дарвозабон қайтарди.\nИккинси бўлимни наманганликлар жуда юқори темпда бошлади. Жарима майдони яқинида стандарт вазиятга эга бўлди.\nСоловьевнинг яқин бурчакка йўллаган зарбасини Неъматов қайтарди.\nБиринчи бўлимга вақт қўшилмади. Танаффус!\nЗабиҳилло Ўринбоев воқеалар ривожидан бироз илгарилаб кетиб, жамоасининг хавфли тус олиши мумкин бўлган ҳужумини барбод қилди.\nБиринчи бўлимдан олганларимиз: кучли прессинг, кескин яккакурашлар, тезкор ҳужумлар. Ҳар икки жамоа бутун таймни шундан суръатда ўтказмоқда.\nШеригининг узатмасидан сўнг Мирзоҳид Ғофуров жарима майдонига ёриб кирди. Бироқ у тўпни ўзига бўйсундира олмади.\nДаврон Ҳошимов қарши ҳужумга ўтаётган Бозоровни қўполлик билан тўхтатди.\nЖарима майдони томон узатилган тўпни "Насаф" ҳимоячилари майдон ташқарисига чиқариб юборди. Бурчакдан етказилган тўп эса, Неъматов томонидан узоқлаштирилди.\nАбдиҳолиқов Голбанни алдай олмади. Игорь рақибнинг навбатдаги ҳужумини осонликча тўхтатди.\nАзиз Турғунблев ўйиндан ташқари ҳолатда қолиб кетди.\nИгорь Голбаннинг жарима тўпидан берган зарбаси тўсин юқорисидан ўтиб кетди. Бу вазият ҳали наманганликларга панд бериши мумкин.\nЖарима майдони чизиғи яқинида Ўринбоев қоида бузиш эвазига тўхтатилди. "Навбаҳор"да жуда қулай стандарт юзага келди.\nРашидхоновнинг кучли зарбасини Эшмуродов танаси билан қайтарди. Такрорий зарбани Тельяков йўллади. Бу сафар Неъматов тўпни ушлаб қолди.\nШароф Муҳитдиновга тиббий ёрдам кўрсатилмоқда.\nАбдиҳолиқов шеригини қулай позицияга чиқарганди. Аммо тўпга Кенжабоевдан аввал Юсупов етиб келди.\nКенжабоев шериги узатган тўпни тўхтата олмади.\nЭҳсони Паншанбенинг узоқ масофадан берган зарбаси бироз кучсиз чиқди. Дарвозабон уни ушлаб олди.\nТўпни "аждарлар" назорат қилмоқда. "Навбаҳор"нинг прессинги кучли чиқяпти.\nЖарима майдони марказига оширилган тўпни Абдиҳолиқов дарвозага йўллади. Тўп унинг оёғига ўзи кутганчалик ўрнашмади.\nГолбан хато қилгандек кўринди. Бироқ Кенжабоев қўполлик ишлатганди.\nМайдон эгалари рақиб жарима майдони атрофида тўпни бир-бирига ошириб, рақибнинг ожиз нуқтасини пойламоқда.\nАзиз Турғунбоевнинг жарима майдони ташқарисидан йўллаган зарбасига бироз аниқлик етишмади.\nГООООООООООЛЛЛЛЛЛЛ! "Насаф" ҳисобни очди!\nАҳмедовнинг хатосидан кейин Абдиҳолиқов тўпни олиб қўйди ва шеригини бирга-бир вазият билан таъминлади. Станоевич зарбада адашмади.\nИслом Рашидхоновнинг узоқ масофадан йўллаган зарбаси рекашет натижасида ўз йўналишини бироз ўзгартирди. Неъматов ўз ўрнида!\nТурғунбоев жарима майдони марказига жуда хавфли узатма амалга оширди. Бироқ шериклари унинг гиятини англай олмади.\nРақибнинг тезкор қарши ҳужумини тўхтатиб қолган Ҳошимов узоқ масофадан ўз омадини синаб кўрди. Тўп тўсин юқорисидан ўтиб кетди.\nАзим Аҳмедов иккинчи қаватдаги тўп учун курашда Ойбек Бозоровга нисбатан жиддий қоида бузди. Ҳакам уни оғзаки огоҳлантирди.\nЎринбоев ва Турғунбоев ажойиб комбинация уюштириб, рақиб жарима майдонига ёриб кирди. Бироқ ҳимоячилар сўнгги лаҳзада тўпни майдон ташқарисига чиқариб юборди.\nҚанотдан катта тезлик олган Турғунбоев тўпга ета олмади. Неъматов эркин зарба билан тўпни ўйинга киритиб беради.\nЖарима майдонига узатилган тўпни Ғайбуллаев баланд сакраб дарвозага йўллади. Бироқ ҳакам эртароқ "Навбаҳор" футболчисига ишлатилган қўполлик учун ўйинни тўхтатганди.\nТезликда рақибидан қочиб кетаётган Кенжабоевни Аҳмедов йиқитди. "Насаф" яхши стандарт вазиятни қўлга киритди.\nПаншанбенинг узатмасини Ўринбоев боши билан дарвозага йўллади. Зарбага аниқлик етишмади.\nТўпни олиб қўўйиб, дарҳол олдинга ўтган мезбонлар стандарт вазиятга эга бўлди.\n"Навбаҳор"нинг ҳужуми марказдаёқ тўхтади. Ўринбоев тўпни қўллари билан тўхтатиб, жамоасига панд берди.\nДастлабка дақиқалардан майдон эгалари кучли прессинг уюштирмоқда.\nСтадиондаги атмосфера шунчаки ажойиб! Старт учун барчаси шай!\nФутболчилар майдонга тушиб келди. Ҳар икки жамоа сардорлари ҳакам билан ўйинни ким бошлашига ойдинлик киритиб олди.\nЎйин 16:00 да бошланади.\n"Навбаҳор" - "Насаф"\n"Навбаҳор": Ўткир Юсупов, Эҳсони Паншанбе, Азимжон Аҳмедов, Иван Соловьёв, Азизбек Турғунбоев, Сардар Теляков, Мирзоҳид Ғофуров, Давронбек Ҳошимов, Игорь Голбан, Ислом Рашидхонов, Забиҳилло Ўринбоев.\n"Насаф": Умиджон Эргашев, Азамат Сойибов, Машҳуржон Маҳаммаджонов, Дилшод Раҳматуллаев, Файсал Траоре, Жавоҳир Эсонқулов, Ҳусайн Норчаев, Шохмалик Комилов, Абубакризо Турдалиев.\nНавбахорга нармални тренер керак\nНасафнинг омадли кунлари хали олдинда, финалга хам чикарамиз ва кубок хам бизни булади, чл га хам чикамиз худо хохласа!\n"Навбаҳор" янги мавсум учун спорт кийимларини қабул қилиб олди (Фото)


АҚШ “спектакли”: Усама бен Лоден ростдан ўлдирилганми? | Qalampir.uz\nАҚШ “спектакли”: Усама бен Лоден ростдан ўлдирилганми?\nОлам\t01 Октябрь 11:59 22335\n2011 йилда Покистонда “Ал-Қоида” террорчилик гуруҳи бошлиғи Усама бен Лоденни йўқ қилиш бўйича операция кўпроқ саҳналаштирилганга ўхшайди. Ўша пайтда унинг ўз ўрнида бўлганини ҳеч нарса тасдиқламайди. Бу ҳақда воқеа тафсилотларини ўрганаётган гувоҳлар ва покистонлик журналистлар “РИА Новости”га хабар берди.\nРасмий версияга кўра, 2011 йил 2 майда Усама бен Лоден вертолётлар билан Афғонистондан Абботободга етказилган Америка махсус кучлари томонидан йўқ қилинган. Покистонлик журналист Суҳаил Аббосий Абботободда содир бўлган воқеани АҚШга жаҳон ҳамжамияти ва Америка фуқаролари олдида юзини ёруғ қилиш учун керак бўлган спектакль деб атаган.\n“Барчамиз аминмизки, бен Лоден бинода йўқ эди. Лекин, албатта, унинг оиласи бу ҳудудда бир неча йил яшаган”, дейди гувоҳлардан бири Ража Хорун.\nУнинг айтишича, Америка ва Ғарб оммавий ахборот воситаларида бен Лоденнинг йўқ қилиниши ҳақидаги хабарлар шаҳар аҳолисининг барчасини ҳайратда қолдирган.\n“Кейин маҳаллий ва хорижий журналистлар кела бошлади. Сўнг Обаманинг (АҚШнинг ўша пайтдаги Президенти Барак Обама — таҳр.) энг хавфли террорчилик ташкилотининг етакчиси йўқ қилингани билан боғлиқ баёнотлари ва табриклари эшиттирилди. Унинг жасади денгизга ташлангани эса бемаъни ва кулгили гап бўлди”, деган Хорун.\nМаълумот ўрнида, Бен Лоден 2011 йилдаги рейд пайтида ўлдирилганига АҚШнинг 45-Президенти Дональд Трамп ҳам шубҳа билдирган.\nУсама бен Лоден\n20 Октябрь 09:08 33575\n20 Октябрь 08:58 26250\n19 Октябрь 13:02 19907\n21 Октябрь 10:51 18652\n20 Октябрь 21:18 16766


“Яхши қиз, танишсак бўладими?” | Azon.uz - Ахборот-таҳлилий портал\n“Яхши қиз, танишсак бўладими?”\n6395 18:00 07.01.2020\nЁш йигит бир қизни бошини айлантириш ниятида қўл телефонига шундай хат жўнатди:\n— “Яхши қиз, танишсак бўладими?”\n— “Бўлади. Лекин бир нарсани аниқлаб олишим керак. Кимлигимни ростдан билмайсанми?!” – деди қиз. Қизнинг жавоби ажабланарли эди. У сўзида давом этди:\n“Mен азият бермаслигинг ва сенинг бир парчанг эканимни унутмаслигинг учун қовурғангдан яралган аёлман..\nMен Жаннатда ёлғизликдан эзилиб юрган вақтингда Aллоҳ таоло сенга туҳфа қилган аёлман...\nMен хонадонинг кўрки бўлган онаг, синглинг ва аёлингман.\nMен “Нисо”, “Mужодала”, “Нур”, “Tалоқ” ва “Mарям” сурасиман.\nMен она бўлганимда Жаннат қадамларим остида бўладиган аёлман.\nMен Aллоҳ таоло меросдаги ҳиссангнинг ярмини менга берган аёлман. Tаҳқирлаш учун эмас балки, барча ишларимни сен бошқаришинг учун.\nMен Расулуллоҳ соллаллоҳу алайҳи васаллам мен ҳақимда умматларига қарата: “Aёлларга яхшилик қилишингизни васият қиламан!” – деган аёлман.\nMен Роббим унга: “Е, ич ва кўзинг қувонсин...”( Mарям-26) - деган аёлман.\nMен зеб-зийнатлар ичида парваришланадиган аёлман.\nMен солиҳа бўлсам мингта бетавфиқ эркакдан афзал бўладиган аёлман.\nAгар сен кўнгилхушлик излаётган бўлсанг, ўша ўйин-кулгу, эрмак саҳифаларига кетавер. Mен ва мен кабилар ижтимоий тармоқларга Aллоҳ таолонинг калимасини олий қилиш, Расулуллоҳ соллаллоҳу алайҳи васалламнинг фазилатларини ёйиш ва яна нафсини шайтонга топшириб қўйганларни тўғри йўлга йўллаш учун кирдик!\nЭнди сендан сўрасак, сен кимсан?”\n— "Mен Аллоҳга тавба қилувчиман! Сени дунёга келтириб, гўзал тарбия берган ота-онангга Aллоҳ таолонинг чексиз мукофотлари бўлсин!" - деб жавоб берди йигит.\nAраб тилидан Икром Шариф таржимаси\nИжтимоий тармоқлардаги «исломий севги»\nқиз йигит севги Оят Қуръон\n5577 18:30 28.06.2020\n4042 08:20 08.05.2020\n1280 07:40 02.05.2020\n943 18:00 26.03.2020\n6638 09:00 21.03.2020\n1518 07:00 21.03.2020


Футбол: Терма жамоа бош мураббийи Миржалол Қосимов истеъфога чиқмоқчи\n24 ноябр 2020, Тошкент вақти: 23:13\n- Йигитларга раҳмат. Уларга ҳеч қандай эътирозим йўқ, барча айбни ўз бўйнимга оламан. Жаҳон чемпионатига чиқишни истаган эдик. Аммо, вазифа бажарилмади. Барча айбни ўз бўйнимга олган ҳолда истеъфо сўрайман. Жамоага янги қон керак, - деди Миржалол Қосимов мағлубиятли ўйиндан сўнг уюштирилган матбуот анжуманида.\nСешанба куни Тошкентнинг “Пахтакор” стадионида ўтган жавоб ўйинида Иордания терма жамоасининг қўли баланд келди.\nЎйин 1:1 ҳисобида якунланиб, ғолиб пеналтилар сериясида аниқланди.\nМиржалол Қосимов Ўзбекистон миллий терма жамоасини 2012 йилнинг июнидан бошлаб бошқариб келаётган эди.


Фотиҳа сураси тавсифи\nҚуйида Фотиҳа сурасининг тартибга солинган ҳолдаги тавсифини эътиборингизга ҳавола қиламиз.\nСура маъноси: очувчи.\nНомланиш сабаби: бу суранинг Фотиҳа, деб номланишига сабаб шуки, гарчи биринчи нозил қилинган сура бўлмаса-да, Қуръони Карим Фотиҳа сураси билан бошланади, у тартиб бўйича суралар аввалида туради. Бу сура қисқа бўлишига қарамай, кўп маъноларни ўзида жамлагани учун Қуръони Карим маъносини очувчидир. Шунингдек, котиб ва хаттотлар нусха кўчиришда, намозхонлар намозга киришда қироатни аввал Фотиҳа сурасидан бошлайдилар.\nСуранинг бошқа номлари: Фотиҳа сурасининг 16 дан ортиқ номи бор. Имом Қуртубий улардан ўн иккитасини санаб ўтган. Мазкур суранинг «Фотиҳатул китоб», «Уммул Қуръон», «Сабъул масоний», «Уммул китоб», «Қуръонул-ъазийм», «Асос», «Суратус-солат», «Суратул-ҳамд», «Шифо», «Руқя», «Канз», «Вофия», «Кофия», «Воқия», «Шофия», «Нур», «Суроту таълимил масъала», «Суротул муножот», «Суротут тавфийз» каби номлари бор.\nҚайси турга мансуб: масоний.\nНозил қилинган жойи: Макка.\nАбу Ҳурайра, Мужоҳид, Ато ибн Ясор, Савод ибн Зиёд, Зуҳрий, Абдуллоҳ ибн Убайд ибн Умайрлар Фотиҳа сураси Мадинада нозил қилингани, Ибн Аббос, Али, Қатода, Абул Олия, Али ибн Ҳусайн, Ато, Ибн Жубайр, Муҳаммад ибн Яҳё ибн Ҳиббон, Жаъфар Содиқлар эса бу сура Маккада туширилганини айтишган. Лекин Фотиҳа сураси бошқа суралардан фарқли ўлароқ икки марта – аввал Маккада, кейинчалик яна бир бор Мадинада нозил қилинган. Шу сабаб бу сура икки муқаддас шаҳарда нозил қилингани ҳақида турли ривоятлар бор. Айтилишича, унинг ярми Маккада, қолган ярми Мадинада нозил қилинган (Абу Лайс Самарқандий, «Баҳрул улум»).\nНасафий айтади: «Ушбу сура намоз фарз қилинганида Маккада, қибла Каъбага ўзгартирилганида (иккинчи марта) Мадинада нозил қилинган» (Абулбаракот Насафий, «Мадорикут танзийл»).\nАллоҳ таоло Ҳижр сурасининг 87-оятида: «Албатта Биз Сизга Сабъул масоний ва Улуғ Қуръонни ато қилдик», деган. Маълумки, Ҳижр маккий суралардан ҳисобланади. Намоз Маккада фарз қилинган. Фотиҳа сурасини намознинг ҳар бир ракъатида ўқиш лозим. Ислом тарихида Фотиҳа сурасисиз намоз ўқилгани ҳақида ҳеч қандай маълумот йўқ. Шундан келиб чиқиб, Фотиҳа сураси Маккада нозил қилинган, дейиш мумкин.\nФотиҳа биринчи нозил қилинмаган бўлса-да, тартиб бўйича Қуръони Каримнинг илк сураси ҳисобланади.\nНозил бўлиш тартиби: Муддассир сурасидан кейин нозил қилинган.\nСура мазмуни: Фотиҳа сурасида Дин асослари, иймон масалалари, ибодат ва истиъонат моҳияти ёритилиб, банданинг охират кунига иймон келтириши, Аллоҳнинг гўзал исм ва сифатларини эътироф этиши баён қилинган. Мазкур сурада фақат Аллоҳга ибодат қилиш ва У Зотдан ёрдам сўраш лозимлиги таъкидланган. Сура охирида бандалар Аллоҳдан тўғри йўлда бардавом қилишини, ғазабга учраган яҳудий ва ҳақ йўлдан тойилган насронийларга ўхшаб қолмасликни сўрашлари лозимлиги таъкидланган.\nСура фазилати: 1. Анас (розияллоҳу анҳу) ривоят қилади: «Набий (соллаллоҳу алайҳи васаллам) сафарга чиқиб, бир жойда қўним топдилар. У Зот билан бир киши ҳам ўша ерга тушди. Набий (соллаллоҳу алайҳи васаллам) унга қараб: «Сенга Қуръоннинг энг афзалидан (яъни Қуръондаги энг улуғ сурадан) хабар берайми?» дедилар. У: «Ҳа», деди. Шунда у Зот: «Алҳамду лиллааҳи роббил-ъаламийн» (Фотиҳа сураси)ни тиловат қилдилар» (Ибн Ҳиббон «Саҳиҳ»да, Ҳоким «Мустадрак»да ривоят қилган ва: «Ушбу ҳадис Муслим шартига кўра, саҳиҳ», деган).\n2. Убай ибн Каъб (розияллоҳу анҳу) айтади: «Расулуллоҳ (соллаллоҳу алайҳи васаллам): «Аллоҳ Тавротда ҳам, Инжилда ҳам Уммул Қуръон (Фотиҳа сураси) каби сурани нозил қилмаган. У етти такрорланувчи (оятлардан иборат)дир. (Аллоҳ:) «У Мен ва бандам ўртасида иккига тақсимланган. Бандам учун сўрагани (бўлади)» (деб айтади)», деганлар» (Термизий, Насоий, Аҳмад, Ибн Ҳиббон ривояти).\n3. Ибн Аббос (розияллоҳу анҳу)дан ривоят қилинади: «Расулуллоҳ (соллаллоҳу алайҳи васаллам Жаброил (алайҳиссалом) билан бирга эканларида, тепадан бир овоз эшитдилар. Шунда Жаброил осмонга қараб, «Бу осмондан очилган бир эшикдир. У ҳеч қачон очилмаган эди», деди. Сўнгра ундан бир фаришта Набий (соллаллоҳу алайҳи васаллам) ҳузурларига тушиб, «Сиз икки нур сабабидан хурсанд бўлинг. Бу иккиси сиздан олдинги бирон Пайғамбарга берилмаган. Улар Фотиҳатул-Китоб (Фотиҳа сураси) ва Бақара сурасининг охирги оятларидир. Улардан бирон ҳарф ўқисангиз, сизга, албатта берилади», деди» (Муслим, Насоий ва Ҳоким ривояти).